ΑΙΤΙΟΛΟΓΙΚΗ EKΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Πριν από το 1982 η Γροιλανδία αποτελούσε τμήμα της Ευρωπαϊκής Ένωσης (ΕΕ) μέσω της Δανίας και, κατά συνέπεια, επέτρεπε στα σκάφη της ΕΕ να αλιεύουν σε γροιλανδικά ύδατα. Μετά το 1982 η Γροιλανδία αποχώρησε από την ΕΕ και συνδέθηκε μαζί της ως μία από τις υπερπόντιες χώρες και εδάφη (ΥΧΕ) μέσω της συνθήκης της Γροιλανδίας. Η συνθήκη υπογράμμισε την ανάγκη για διατήρηση της στενής σχέσης μεταξύ ΕΕ και Γροιλανδίας λαμβάνοντας ιδίως υπόψη τις αναπτυξιακές ανάγκες της Γροιλανδίας και τα δικαιώματα αλιείας της ΕΕ.

Η αλιευτική συμφωνία υπογράφτηκε στις 13 Μαρτίου 1984. Μετά την ενδιάμεση αναθεώρηση του τέταρτου αλιευτικού πρωτοκόλλου, το Ευρωπαϊκό Συμβούλιο (2003) συνήγαγε το συμπέρασμα ότι οι ρυθμίσεις θα πρέπει να λαμβάνουν υπόψη τη σημασία της αλιείας και των προβλημάτων διαρθρωτικής ανάπτυξης στη Γροιλανδία. Η κοινή δήλωση μεταξύ της ΕΕ, της Γροιλανδίας και της Δανίας, καθιέρωσε τους κοινούς στόχους της νέας εταιρικής σχέσης και αποτέλεσε την πολιτική βάση για την απόφαση του Συμβουλίου 2006/526/ΕΚ, η οποία καθόρισε το πλαίσιο συνεργασίας μεταξύ των μερών για την περίοδο 2007-2013. Η εταιρική σχέση που θεσπίστηκε με την απόφαση του Συμβουλίου 2006/526/ΕΚ ισχύει έως τις 31 Δεκεμβρίου 2013.

Με την επιφύλαξη της υφιστάμενης συμφωνίας αλιευτικής σύμπραξης μεταξύ ΕΕ-Γροιλανδίας, η αυξημένη γεωστρατηγική σημασία της Γροιλανδίας, καθώς επίσης και η σημασία της Αρκτικής περιοχής για την ΕΕ και η ευκολότερη προσβασιμότητα που οφείλεται στο κλίμα, καθώς και οι διαρθρωτικές αδυναμίες της Γροιλανδίας, δικαιολογούν τη χρήση του νέου εργαλείου ως μέσου ανταπόκρισης στο νέο περιβάλλον εξελίξεων.

Η εταιρική σχέση μεταξύ της Ευρωπαϊκής Ένωσης, της Γροιλανδίας και της Δανίας διευκολύνει τις διαβουλεύσεις και τον πολιτικό διάλογο σχετικά με τους στόχους και τους τομείς συνεργασίας που καθιερώνονται μέσω της παρούσας απόφασης. Ειδικότερα, η εταιρική σχέση καθορίζει το πλαίσιο πολιτικού διαλόγου σε θέματα κοινού ενδιαφέροντος για αμφότερους τους εταίρους, παρέχοντας τη βάση για ευρεία συνεργασία και εκτενή διάλογο σε τομείς, όπως:

- Παγκόσμια ζητήματα, όπως η ενέργεια, η κλιματική αλλαγή και το περιβάλλον, οι φυσικοί πόροι, περιλαμβανομένων των πρώτων υλών και εξαιρουμένων των αλιευτικών προϊόντων, οι θαλάσσιες μεταφορές, η έρευνα και η καινοτομία.

- Θέματα της Αρκτικής, στους τομείς ενδιαφέροντος της Ευρωπαϊκής Ένωσης.

Οι ειδικοί στόχοι της εταιρικής σχέσης είναι οι ακόλουθοι:

- Να συνδράμει τη Γροιλανδία στην αντιμετώπιση των σημαντικότερων προκλήσεων και πιο συγκεκριμένα, της αειφόρου διαφοροποίησης της οικονομίας, της ανάγκης για βελτίωση των δεξιοτήτων του εργατικού δυναμικού, μεταξύ των οποίων οι επιστήμονες, καθώς και της βελτίωσης των συστημάτων πληροφοριών της Γροιλανδίας στον τομέα των τεχνολογιών των πληροφοριών και των επικοινωνιών (ΤΠΕ).

- Να βελτιώσει την ικανότητα της διοίκησης της Γροιλανδίας να χαράζει και να υλοποιεί εθνικές πολιτικές, ιδίως σε νέους τομείς αμοιβαίου ενδιαφέροντος, οι οποίοι καθορίζονται στο ΕΠΑΑ, όπως αναφέρεται στο άρθρο 4 παράγραφος 2.

Οι τομείς συνεργασίας της εταιρικής σχέσης θα είναι οι εξής:

α) εκπαίδευση και κατάρτιση, τουρισμός και πολιτισμός·

β) φυσικοί πόροι[1], περιλαμβανομένων των πρώτων υλών ·

γ) ενέργεια, κλίμα, περιβάλλον και βιοποικιλότητα·

δ) διεθνής συνεργασία για θέματα της Αρκτικής, όπως Αρκτικό Συμβούλιο, θαλάσσιες μεταφορές και αξιοποίηση των φυσικών πόρων·

ε) κοινωνικός τομέας· κινητικότητα του εργατικού δυναμικού· συστήματα κοινωνικής προστασίας· ζητήματα ασφάλειας τροφίμων και επισιτιστικής ασφάλειας·

στ) έρευνα και καινοτομία μεταξύ άλλων στους τομείς της ενέργειας, της κλιματικής αλλαγής, της ανθεκτικότητας στις καταστροφές, των φυσικών πόρων, περιλαμβανομένων των πρώτων υλών , και της αειφόρου χρήσης έμβιων πόρων.

Η νέα εταιρική σχέση επιδιώκει επίσης να ανταποκριθεί στην ανάγκη της ΕΕ και της Γροιλανδίας για από κοινού αντιμετώπιση των προκλήσεων που ανακύπτουν από παγκόσμια ζητήματα, όπως η κλιματική αλλαγή και το περιβάλλον, οι θαλάσσιες μεταφορές, η έρευνα και η ανάπτυξη. Επιπλέον, η εταιρική σχέση θα συμβάλει στην αντιμετώπιση των διαρθρωτικών αδυναμιών της γροιλανδικής οικονομίας παρέχοντας το κατάλληλο πλαίσιο για τη χάραξη και την υλοποίηση πολιτικών από τις αρμόδιες αρχές, γεγονός που θα οδηγούσε σε διαφοροποίηση της οικονομίας.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

Η Επιτροπή πραγματοποίησε δημόσια διαβούλευση για θέματα μελλοντικής χρηματοδότησης της εξωτερικής δράσης της ΕΕ στο διάστημα μεταξύ της 26ης Νοεμβρίου 2010 και της 31ης Ιανουαρίου 2011. Η πλειονότητα των ερωτηθέντων επιβεβαιώνουν ότι η χρηματοδοτική παρέμβαση της ΕΕ παρέχει σημαντική προστιθέμενη αξία στους κύριους τομείς της πολιτικής και υποστηρίζεται από χρηματοδοτικά μέσα της ΕΕ για εξωτερική δράση[2].

Τα δύο τρίτα και πλέον των ερωτηθέντων πιστεύουν ότι τα συμφέροντα της ΕΕ λαμβάνονται επαρκώς υπόψη κατά την ανάληψη εξωτερικής δράσης, η οποία θα πρέπει να βασίζεται σε μεγαλύτερο βαθμό στις αξίες και στις αρχές της ΕΕ, καθώς επίσης και στους αναπτυξιακούς στόχους των χωρών εταίρων. Σημαντική πλειονότητα των ερωτηθέντων τάσσεται υπέρ της μεγαλύτερης ευελιξίας των γεωγραφικών ορίων των εργαλείων της ΕΕ, ως μέσου αντιμετώπισης των διαπεριφερειακών προκλήσεων.

Έχουν διενεργηθεί πολλές εκτιμήσεις και αξιολογήσεις για τη συνεργασία της ΕΕ με τις ΥΧΕ, ενώ ζητήθηκε επιπλέον η συμβουλή των ενδιαφερόμενων μερών. Σε αυτό το πλαίσιο, η Ευρωπαϊκή Επιτροπή διοργάνωσε δημόσια διαβούλευση από τον Ιούλιο έως τον Οκτώβριο του 2008[3], η οποία περιλάμβανε συνέδριο μεταξύ των ενδιαφερομένων μερών στις Βρυξέλλες τον Οκτώβριο του 2008.[4] Διενεργήθηκε επίσης ενδιάμεση αναθεώρηση της εταιρικής σχέσης ΕΕ-Γροιλανδίας 2007-2013 (υπό ολοκλήρωση) με θετικά ευρήματα σχετικά με τα αποτελέσματα του τρέχοντος μέσου.

Στο πλαίσιο της εκτίμησης των επιπτώσεων που εκπονήθηκε για τους σκοπούς της νέας εταιρικής σχέσης, εξετάστηκαν τρεις επιλογές:

1. μη σύναψη εταιρική σχέσης με τη Γροιλανδία·

2. διατήρηση της ισχύουσας κατάστασης·

3. αναθεώρηση της εταιρικής σχέσης κατά τρόπο που θα λαμβάνει υπόψη τη γεωστρατηγική σημασία της Γροιλανδίας υπό το πρίσμα παγκόσμιων ζητημάτων, όπως της υπερθέρμανσης του πλανήτη, των εθνικών πόρων, μεταξύ των οποίων οι πρώτες ύλες, και την αυξανόμενη διεθνή ευαισθητοποίηση για τη Γροιλανδία, ενώ παράλληλα θα παρέχει τη δυνατότητα στην ΕΕ να προωθεί τα συμφέροντα και τις πολιτικές της στο εξωτερικό.

Η παρούσα πρόταση βασίζεται στην τρίτη επιλογή, όπως περιγράφεται παραπάνω.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Τα άρθρα 198-204 της Συνθήκης για τη λειτουργία της Ευρωπαϊκής Ένωσης (ΣΛΕΕ) ισχύουν για τη Γροιλανδία, με την επιφύλαξη των ειδικών διατάξεων που προβλέπονται στο Πρωτόκολλο σχετικά με το ιδιαίτερο καθεστώς που εφαρμόζεται στη Γροιλανδία, το οποίο προσαρτάται στη ΣΛΕΕ (πρωτόκολλο αριθ. 34).

Σε ένα παγκοσμιοποιημένο περιβάλλον, διάφορες εσωτερικές πολιτικές της ΕΕ (κλιματική αλλαγή, περιβάλλον, πολιτική για την Αρκτική, ενέργεια, μετανάστευση, πρώτες ύλες, καινοτομία κ.λπ.) περιέρχονται με διαρκώς αυξανόμενο βαθμό στην εξωτερική δράση της ΕΕ, σύμφωνα δε με την ανακοίνωση της Επιτροπής «Ευρώπη 2020 – Στρατηγική για έξυπνη, διατηρήσιμη και χωρίς αποκλεισμούς ανάπτυξη» και τη ΣΛΕΕ, απαιτείται αμοιβαία ενίσχυση των εσωτερικών και εξωτερικών δράσεων.

Παγκόσμια ζητήματα, όπως οι αυξανόμενες επιπτώσεις της κλιματικής αλλαγής στην ανθρώπινη δραστηριότητα και στο περιβάλλον, οι θαλάσσιες μεταφορές, οι φυσικοί πόροι, μεταξύ των οποίων οι πρώτες ύλες, καθώς επίσης η έρευνα και η καινοτομία, έχουν προσδώσει μεγαλύτερη γεωστρατηγική σημασία στη Γροιλανδία. Επιπλέον, οι ανησυχίες που εγείρονται στο πλαίσιο των σχέσεων ΕΕ-Αρκτικής, όπως οι επιπτώσεις της κλιματικής αλλαγής, αναμένεται να λαμβάνονται καλύτερα υπόψη υπό το πρίσμα μιας νέας και στενότερης εταιρικής σχέσης με μια περιοχή της Αρκτικής, η οποία καταλαμβάνει σχεδόν την ίδια έκταση με την Ευρώπη αλλά είναι αραιοκατοικημένη.

Η παρούσα πρόταση πληροί τις απαιτήσεις του άρθρου 5 της ΣΛΕΕ στον βαθμό που ικανοποιούνται οι αρχές της επικουρικότητας και της αναλογικότητας και στον βαθμό που απαιτείται ανάληψη δράσης σε επίπεδο ΕΕ.

Η Δανία παρά την ετήσια στήριξη ύψους περίπου 450 εκατ. ευρώ που χορηγεί στη Γροιλανδία, δεν υποστηρίζει μεμονωμένες στρατηγικές, αλλά το σύστημα της Γροιλανδίας στο σύνολό του. Η ΕΕ θα στηρίξει εθνικές στρατηγικές, τις οποίες δρομολογεί, εγκρίνει και υλοποιεί η κυβέρνηση της Γροιλανδίας και θα καταστήσει εφικτή τη διεξαγωγή ευρύτερου διαλόγου στρατηγικού ενδιαφέροντος και για τα δύο μέρη.

Όσον αφορά τη χρηματοδοτική απόφαση, το μέσο της ενίσχυσης θα συνίσταται κατά βάση σε δημοσιονομική στήριξη, γεγονός που συνεπάγεται τακτικό διάλογο σχετικά με τον επιλεγόμενο κεντρικό τομέα / τους επιλεγόμενους κεντρικούς τομείς στο πλαίσιο των στρατηγικών που συμφωνούνται για τη δεδομένη περίοδο.

4. ΔΗΜΟΣΙΟΝΟΜΙΚ ΕΣ ΕΠΙΠΤΩΣΕΙΣ

Στο πλαίσιο της ανακοίνωσης της Επιτροπής για το μελλοντικό δημοσιονομικό πλαίσιο της Ευρωπαϊκής Ένωσης, στον τομέα 4 («Παγκόσμια Ευρώπη») η γραμμή «άλλα» περιλαμβάνει το ποσό των 217,8 εκατ. ευρώ για την εταιρική σχέση με τη Γροιλανδία μετά το 2013.

2011/0410 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τις σχέσεις μεταξύ της Ευρωπαϊκής Ένωσης, αφενός, και της Γροιλανδίας και του Βασιλείου της Δανίας, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 203,

Έχοντας υπόψη την πρόταση της Ευρωπαϊκής Επιτροπής,

Έχοντας υπόψη τη γνώμη του Ευρωπαϊκού Κοινοβουλίου[5],

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Αποφασίζοντας σύμφωνα με ειδική νομοθετική διαδικασία,

Εκτιμώντας τα ακόλουθα:

4. Η Συνθήκη για την τροποποίηση, όσον αφορά τη Γροιλανδία, των Συνθηκών για την ίδρυση των Ευρωπαϊκών Κοινοτήτων[6] (εφεξής «η συνθήκη για τη Γροιλανδία»), η οποία άρχισε να ισχύει την 1η Φεβρουαρίου 1985, ορίζει ότι η Συνθήκη για τη λειτουργία της Ευρωπαϊκής Ένωσης δεν εφαρμόζεται πλέον στη Γροιλανδία, αλλά ότι η Γροιλανδία, ως τμήμα κράτους μέλους, εφεξής συνδέεται με την Ευρωπαϊκή Ένωση ως μία από τις υπερπόντιες χώρες και εδάφη (ΥΧΕ).

5. Η Συνθήκη για τη Γροιλανδία αναφέρει στο προοίμιό της ότι θα πρέπει να εισαχθούν ρυθμίσεις οι οποίες επιτρέπουν να διατηρηθούν στενοί και μόνιμοι δεσμοί μεταξύ Ένωσης και Γροιλανδίας και να ληφθούν υπόψη τα αμοιβαία συμφέροντα, και ιδίως οι αναπτυξιακές ανάγκες της Γροιλανδίας και ότι οι ισχύουσες για τις ΥΧΕ ρυθμίσεις που ορίζονται στο τέταρτο μέρος της Συνθήκης για τη λειτουργία της Ευρωπαϊκής Ένωσης παρέχουν ένα κατάλληλο πλαίσιο γι’ αυτές τις σχέσεις.

6. Σύμφωνα με το άρθρο 198 της Συνθήκης για τη λειτουργία της Ευρωπαϊκής Ένωσης, σκοπός της σύνδεσης είναι η προώθηση της οικονομικής και κοινωνικής ανάπτυξης των ΥΧΕ και η δημιουργία στενών οικονομικών σχέσεων μεταξύ αυτών και της Ευρωπαϊκής Ένωσης στο σύνολό της. Σύμφωνα με το άρθρο 204 της Συνθήκης για τη λειτουργία της Ευρωπαϊκής Ένωσης, οι διατάξεις των άρθρων 198 έως 203 εφαρμόζονται στη Γροιλανδία με την επιφύλαξη των ειδικών διατάξεων που περιέχονται στο Πρωτόκολλο σχετικά με το ιδιαίτερο καθεστώς που εφαρμόζεται στη Γροιλανδία, το οποίο προσαρτάται στη Συνθήκη για τη λειτουργία της Ευρωπαϊκής Ένωσης (πρωτόκολλο αριθ. 34).

7. Οι διατάξεις για την εφαρμογή των αρχών που καθορίζονται στα άρθρα 198 έως 202 της Συνθήκης για τη λειτουργία της Ευρωπαϊκής Ένωσης ορίζονται στην απόφαση 2001/822/ΕΚ του Συμβουλίου, της 27ης Νοεμβρίου 2001[7], όπως τροποποιήθηκε από την απόφαση 2007/249/ΕΚ για τη σύνδεση των υπερπόντιων χωρών και εδαφών με την Ευρωπαϊκή Κοινότητα (εφεξής «απόφαση υπερπόντιας σύνδεσης»), η οποία συνεχίζει να εφαρμόζεται στη Γροιλανδία υπό του όρους που καθορίζονται στην απόφαση αυτή.

8. Το Συμβούλιο της Ευρωπαϊκής Ένωσης, αναγνωρίζοντας τη γεωστρατηγική σημασία της Γροιλανδίας για την Ευρωπαϊκή Ένωση, στα συμπεράσματά του της 24ης Φεβρουαρίου 2003 για την ενδιάμεση αναθεώρηση του τέταρτου αλιευτικού πρωτοκόλλου μεταξύ της Ευρωπαϊκής Κοινότητας, της κυβέρνησης της Δανίας και της τοπικής κυβέρνησης της Γροιλανδίας και αναγνωρίζοντας το πνεύμα συνεργασίας που απορρέει από την απόφαση της Ένωσης να χορηγήσει το καθεστώς του υπερπόντιου εδάφους στη Γροιλανδία συμφώνησε ότι είναι απαραίτητο να διευρυνθούν και να ενισχυθούν οι μελλοντικές σχέσεις μεταξύ της Ευρωπαϊκής Ένωσης και της Γροιλανδίας, λαμβανομένης υπόψη της σημασίας του τομέα της αλιείας και την ανάγκη διαρθρωτικών και με τομεακό προσανατολισμό μεταρρυθμίσεων στη Γροιλανδία. Το Συμβούλιο εκφράζει επίσης τη δέσμευσή του να βασιστεί η μελλοντική σχέση της Ευρωπαϊκής Ένωσης με τη Γροιλανδία μετά το 2006 σε μία συνολική εταιρική σχέση για την αειφόρο ανάπτυξη, που θα περιλαμβάνει ειδική αλιευτική συμφωνία, κατόπιν διαπραγματεύσεων με βάση τους γενικούς κανόνες και αρχές για ανάλογες συμφωνίες.

9. Η αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου που συνήφθη με την απόφαση 2006/1006/ΕΚ του Συμβουλίου[8], υπενθυμίζει το πνεύμα συνεργασίας που απορρέει από την απόφαση της Κοινότητας να χορηγήσει το καθεστώς του υπερπόντιου εδάφους στη Γροιλανδία.

10. Το 2006, η κοινή δήλωση μεταξύ της Ευρωπαϊκής Ένωσης, της κυβέρνησης της Γροιλανδίας και της κυβέρνησης της Δανίας, υπενθυμίζει τoυς στενoύς ιστoρικoύς, πoλιτικoύς, oικoνoμικoύς και πoλιτισμικoύς δεσμoύς μεταξύ της Ευρωπαϊκής Ένωσης και της Γροιλανδίας και τονίζει την ανάγκη να ενισχυθεί περισσότερο η εταιρική σχέση και συνεργασία τους.

11. Η ΕΕ πρέπει να οικοδομήσει εκτενείς εταιρικές σχέσεις με νέους φορείς της διεθνούς σκηνής προκειμένου να προάγει τη σταθερή και χωρίς αποκλεισμούς διεθνή τάξη, να επιδιώξει κοινά παγκόσμια δημόσια αγαθά, να προασπιστεί τα βασικά συμφέροντα της ΕΕ, καθώς και να εμπλουτίσει τις γνώσεις αυτών των χωρών σχετικά με την ΕΕ.

12. Μια εταιρική σχέση ΕΕ-Γροιλανδίας θα πρέπει να παρέχει το περιθώριο για συνέχιση των ισχυρών δεσμών μεταξύ των εταίρων, καθώς επίσης και να ανταποκρίνεται στις παγκόσμιες προκλήσεις, επιτρέποντας την ανάπτυξη προορατικού προγράμματος και την επιδίωξη αμοιβαίων συμφερόντων σύμφωνα με τους στόχους της στρατηγικής «ΕΕ 2020» και της πολιτικής της ΕΕ για την Αρκτική και, συνεπώς, αυξάνοντας την αξιοπιστία και τη συνοχή με τη στρατηγική «Ευρώπη 2020» μέσω της ευθυγράμμισης της προώθησης εσωτερικών πολιτικών, όπως της ανακοίνωσης για τις πρώτες ύλες, με τις δραστηριότητες συνεργασίας με τη Γροιλανδία.

13. Η βοήθεια της Ένωσης θα πρέπει να εστιάζει στα σημεία με τον μεγαλύτερο αντίκτυπο, λαμβάνοντας υπόψη την ικανότητά της να δρα σε παγκόσμια κλίμακα και να αντιμετωπίζει παγκόσμιες προκλήσεις, όπως η εξάλειψη της φτώχειας, η αειφόρος και χωρίς αποκλεισμούς ανάπτυξη ή η παγκόσμια προώθηση της δημοκρατίας, της χρηστής διακυβέρνησης, των ανθρωπίνων δικαιωμάτων και του κράτους δικαίου, καθώς επίσης και τη μακροχρόνια και προβλέψιμη συμμετοχή στην παροχή αναπτυξιακής βοήθειας και τον ρόλο της Ένωσης για τον συντονισμό των κρατών μελών της.

14. Η εταιρική σχέση ΕΕ-Γροιλανδίας θα πρέπει να παρέχει ένα πλαίσιο τακτικών συζητήσεων σε θέματα ενδιαφέροντος για την Ένωση ή τη Γροιλανδία, όπως παγκόσμια ζητήματα, για τα οποία η ανταλλαγή απόψεων και μια πιθανή σύγκλιση ιδεών και θέσεων, θα αποδεικνυόταν επωφελής για αμφότερα τα μέρη. Οι αυξανόμενες επιπτώσεις της κλιματικής αλλαγής στην ανθρώπινη δραστηριότητα και στο περιβάλλον, οι θαλάσσιες μεταφορές, οι φυσικοί πόροι, μεταξύ των οποίων οι πρώτες ύλες, καθώς και η έρευνα και η καινοτομία επιτάσσουν τη διεξαγωγή διαλόγου και τη διασφάλιση στενότερης συνεργασίας.

15. Η χρηματοδοτική στήριξη της Ένωσης που χορηγείται μέσω της νέας εταιρικής σχέσης, θα προσδώσει ευρωπαϊκή προοπτική στην ανάπτυξη της Γροιλανδίας και θα συμβάλει στην ενίσχυση των στενών και μακροχρόνιων δεσμών με την περιοχή ενισχύοντας παράλληλα τη θέση της Γροιλανδίας ως μεθοριακής προέκτασης της Ένωσης, με βάση τις κοινές αξίες και την ιστορία που συνδέει τους δύο εταίρους.

16. Η χρηματοδοτική στήριξη της Ένωσης για την περίοδο 2014-2020 θα πρέπει να εστιάζει σε έναν, κατά το μέγιστο δύο, τομείς συνεργασίας, παρέχοντας τη δυνατότητα σύναψης εταιρικής σχέσης με στόχο τη μεγιστοποίηση των επιπτώσεων και την παροχή περιθωρίου για περαιτέρω ανάπτυξη οικονομιών κλίμακας, συνεργειών, καθώς και μεγαλύτερη αποτελεσματικότητα και προβολή της δράσης της Ένωσης.

17. Θα πρέπει να διασφαλίζεται ότι οι ροές των πόρων χορηγούνται κατά τρόπο προβλέψιμο και τακτικό και ότι η συνεργασία είναι ευέλικτη και προσαρμοσμένη στην κατάσταση της Γροιλανδίας. Προς τούτο, η δημοσιονομική στήριξη θα χρησιμοποιείται στις περιπτώσεις που κρίνεται σκόπιμο και κατάλληλο.

18. Οι δημοσιονομικοί κανόνες που εφαρμόζονται στον ετήσιο προϋπολογισμό της Ένωσης καθορίζονται στον κανονισμό του Ευρωπαϊκού Κοινοβουλίου και του Συμβουλίου, εφεξής «δημοσιονομικός κανονισμός», πάντα με βάση την τελευταία έκδοση του εν λόγω κανονισμού και λαμβάνοντας υπόψη τους αντίστοιχους κανόνες που εξέδωσε η Επιτροπή προς υλοποίηση του δημοσιονομικού κανονισμού.

19. Τα οικονομικά συμφέροντα της Ευρωπαϊκής Ένωσης πρέπει να προστατεύονται μέσω αναλογικών μέτρων καθόλα τη διάρκεια του κύκλου των δαπανών, συμπεριλαμβανομένης της πρόληψης, της ανίχνευσης και της διερεύνησης των παρατυπιών, της ανάκτησης των απολεσθέντων, των εσφαλμένως καταβληθέντων ή των μη ορθώς χρησιμοποιηθέντων χρημάτων και, εφόσον χρειάζεται, με την επιβολή κυρώσεων. Τα εν λόγω μέτρα θα εφαρμόζονται σύμφωνα με τις ισχύουσες συμφωνίες που έχουν συναφθεί με διεθνείς οργανισμούς και τρίτες χώρες.

20. Τα έγγραφα προγραμματισμού και τα μέτρα χρηματοδότησης που απαιτούνται για την εφαρμογή της παρούσας απόφασης θα πρέπει να καθιερωθούν σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[9]. Λαμβάνοντας υπόψη τον χαρακτήρα των εκτελεστικών πράξεων και ιδίως τον προσανατολισμό στην πολιτική ή τις δημοσιονομικές επιπτώσεις τους, θα πρέπει να χρησιμοποιείται καταρχήν η διαδικασία εξέτασης για την έγκρισή τους σε όλες τις περιπτώσεις εκτός από την έγκριση των τεχνικών μέτρων εφαρμογής μικρής κλίμακας χρηματοδότησης.

21. Θα πρέπει να ανατεθεί στην Επιτροπή εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης με στόχο την έκδοση ειδικών κανόνων που συμπληρώνουν την παρούσα απόφαση. Είναι δε καίριας σημασίας να διεξάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες της, μεταξύ άλλων και σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ’ εξουσιοδότηση πράξεις, θα πρέπει να εξασφαλίζει επίσης την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Πρώτο μέρος:

ΓΕΝΙΚΕΣ ΔΙΑΤΑΞΕΙΣ ΓΙΑ ΤΙΣ ΣΧΕΣΕΙΣ ΜΕΤΑΞΥ ΕΥΡΩΠΑΪΚΗΣ ΕΝΩΣΗΣ ΚΑΙ ΓΡΟΙΛΑΝΔΙΑΣ

Άρθρο 1 Αντικείμενο και πεδίο εφαρμογής

22. Η εταιρική σχέση μεταξύ Ευρωπαϊκής Ένωσης, Γροιλανδίας και Δανίας αποσκοπεί στη διατήρηση των στενών και μακροχρόνιων δεσμών μεταξύ των εταίρων, υποστηρίζοντας ταυτόχρονα την αειφόρο ανάπτυξη της κοινωνίας της Γροιλανδίας.

23. Αναγνωρίζει τη γεωστρατηγική θέση της Γροιλανδίας στην Αρκτική περιοχή, το ζήτημα της έρευνας και αξιοποίησης φυσικών πόρων, όπως πρώτων υλών και διασφαλίζει στενότερη συνεργασία και ευρύτερο πολιτικό διάλογο επί των συγκεκριμένων θεμάτων.

Άρθρο 2Γενικές αρχές της εταιρικής σχέσης

24. Η εταιρική σχέση μεταξύ της Ευρωπαϊκής Ένωσης, της Γροιλανδίας και της Δανίας διευκολύνει τις διαβουλεύσεις και τον πολιτικό διάλογο σχετικά με τους στόχους και τους τομείς συνεργασίας που καθιερώνονται μέσω της παρούσας απόφασης.

25. Η εταιρική σχέση καθορίζει ιδίως το πλαίσιο πολιτικού διαλόγου σε θέματα κοινού ενδιαφέροντος για αμφότερους τους εταίρους, παρέχοντας τη βάση για ευρεία συνεργασία και εκτενή διάλογο σε τομείς, όπως:

26. Παγκόσμια ζητήματα, όπως η ενέργεια, η κλιματική αλλαγή και το περιβάλλον, οι φυσικοί πόροι, μεταξύ των οποίων οι πρώτες ύλες, οι θαλάσσιες μεταφορές, η έρευνα και η καινοτομία.

27. Θέματα της Αρκτικής, στους τομείς ενδιαφέροντος της Ευρωπαϊκής Ένωσης.

28. Κατά την εφαρμογή της παρούσας απόφασης, πρέπει να διασφαλίζεται η συνοχή με άλλους τομείς της εξωτερικής δράσης της ΕΕ, καθώς και με οικείες πολιτικές της ΕΕ. Προς τούτο, τα μέτρα που χρηματοδοτούνται στο πλαίσιο της παρούσας απόφασης προγραμματίζονται με βάση τις πολιτικές συνεργασίας της ΕΕ που καθορίζονται από εργαλεία, όπως συμφωνίες, δηλώσεις και σχέδια δράσης και συνάδουν με τις στρατηγικές συνεργασίας που προβλέπονται δυνάμει του άρθρου 4.

29. Οι δραστηριότητες συνεργασίας αποφασίζονται κατόπιν διαβουλεύσεων μεταξύ της Ευρωπαϊκής Επιτροπής, της κυβέρνησης της Γροιλανδίας και της κυβέρνησης της Δανίας. Οι διαβουλεύσεις βασίζονται στον πλήρη σεβασμό των οικείων θεσμικών, νομικών και δημοσιονομικών αρμοδιοτήτων κάθε εταίρου. Προς επίτευξη του συγκεκριμένου σκοπού, η εφαρμογή της παρούσας απόφασης θα πραγματοποιείται από την Ευρωπαϊκή Επιτροπή και την κυβέρνηση της Γροιλανδίας, με βάση τους ρόλους και τις αρμοδιότητες του κάθε εταίρου, όπως καθορίζονται στις συμφωνίες χρηματοδότησης δυνάμει του άρθρου 8.4.

Άρθρο 3Στόχοι και κύριοι τομείς συνεργασίας

30. Οι ειδικοί στόχοι της εταιρικής σχέσης είναι οι ακόλουθοι:

α) Να συνδράμει τη Γροιλανδία στην αντιμετώπιση των σημαντικότερων προκλήσεων και πιο συγκεκριμένα, της αειφόρου διαφοροποίησης της οικονομίας, της ανάγκης για βελτίωση των δεξιοτήτων του εργατικού δυναμικού, μεταξύ των οποίων οι επιστήμονες, καθώς και της βελτίωσης των συστημάτων πληροφοριών της Γροιλανδίας στον τομέα των τεχνολογιών των πληροφοριών και των επικοινωνιών (ΤΠΕ). Το επίπεδο επίτευξης των στόχων μετριέται με βάση το ποσοστό του εμπορικού ισοζυγίου επί του ΑΕΠ, το ποσοστό του τομέα της αλιείας επί των συνολικών εξαγωγών και τα αποτελέσματα των στατιστικών δεικτών μέτρησης εκπαιδευτικών μεγεθών.

β) Να βελτιώσει την ικανότητα της διοίκησης της Γροιλανδίας να χαράζει και να υλοποιεί εθνικές πολιτικές, ιδίως σε νέους τομείς αμοιβαίου ενδιαφέροντος, οι οποίοι καθορίζονται στο ΕΠΑΑ, όπως αναφέρεται στο άρθρο 4 παράγραφος 2. Η επίτευξη αυτού του στόχου μετριέται με βάση τον αριθμό του διοικητικού προσωπικού που ολοκληρώνει πρόγραμμα κατάρτισης και του ποσοστού των (επί μακρόν) διαμενόντων δημοσίων υπαλλήλων στη Γροιλανδία.

31. Οι κύριοι τομείς συνεργασίας είναι οι ακόλουθοι:

α) εκπαίδευση και κατάρτιση, τουρισμός και πολιτισμός·

β) φυσικοί πόροι, όπως πρώτες ύλες·

γ) ενέργεια, κλίμα, περιβάλλον και βιοποικιλότητα·

δ) διεθνής συνεργασία για θέματα της Αρκτικής·

ε) κοινωνικός τομέας· κινητικότητα του εργατικού δυναμικού· συστήματα κοινωνικής προστασίας· ζητήματα ασφάλειας τροφίμων και επισιτιστικής ασφάλειας·

στ) έρευνα και καινοτομία μεταξύ άλλων στους τομείς της ενέργειας, της κλιματικής αλλαγής, της ανθεκτικότητας στις καταστροφές, των φυσικών πόρων, όπως πρώτων υλών, και της αειφόρου χρήσης έμβιων πόρων.

Δεύτερο μέρος:

ΠΡΟΓΡΑΜΜΑΤΙΣΜΟΣ ΚΑΙ ΥΛΟΠΟΙΗΣΗ Άρθρο 4 Προγραμματισμός

32. Στο πλαίσιο της εταιρικής σχέσης, η κυβέρνηση της Γροιλανδίας αναλαμβάνει την ευθύνη για τη χάραξη και τη θέσπιση τομεακών πολιτικών στους τομείς της συνεργασίας, όπως ορίζεται στο άρθρο 3 παράγραφος 2. Πρέπει επίσης να διασφαλίζεται επαρκής παρακολούθηση.

33. Στο παρόν πλαίσιο, η κυβέρνηση της Γροιλανδίας συντάσσει και υποβάλλει ένα ενδεικτικό έγγραφο προγραμματισμού για την αειφόρο ανάπτυξη της Γροιλανδίας (εφεξής «ΕΠΑΑ»). Στόχος του ΕΠΑΑ είναι να παράσχει συνεκτικό πλαίσιο συνεργασίας μεταξύ της Ένωσης και της Γροιλανδίας, το οποίο θα συνάδει με τον συνολικό σκοπό και το πεδίο εφαρμογής, τους στόχους, τις αρχές και τις πολιτικές της Ευρωπαϊκής Ένωσης.

34. Κατά την προετοιμασία και την υλοποίηση του ΕΠΑΑ εφαρμόζονται οι αρχές της αποτελεσματικότητας της βοήθειας: εθνική οικειοποίηση, εταιρική σχέση, συντονισμός, εναρμόνιση, ευθυγράμμιση προς τα εθνικά συστήματα, αμοιβαία ευθύνη και προσανατολισμός στα αποτελέσματα.

35. Το ΕΠΑΑ εγκρίνεται σύμφωνα με τη διαδικασία εξέτασης που προβλέπεται στο άρθρο 11 παράγραφος 2. Η εν λόγω διαδικασία εφαρμόζεται επίσης στο πλαίσιο ουσιωδών αναθεωρήσεων, οι οποίες τροποποιούν σημαντικά της στρατηγική ή τον προγραμματισμό του εγγράφου. Ωστόσο δεν ισχύει για μη ουσιώδεις τροποποιήσεις του ΕΠΑΑ, οι οποίες αφορούν τεχνικές προσαρμογές, ανακατανομή των κονδυλίων εντός του πλαισίου των ενδεικτικών κονδυλίων ανά τομέα προτεραιότητας και αύξηση ή μείωση του μεγέθους του αρχικού ενδεικτικού κονδυλίου κατά ποσοστό μικρότερο του 20 %, με την προϋπόθεση ότι οι εν λόγω τροποποιήσεις δεν επηρεάζουν τους τομείς προτεραιότητας και τους στόχους που καθορίζονται στο έγγραφο. Στην προκειμένη περίπτωση, οι προσαρμογές κοινοποιούνται στο Ευρωπαϊκό Κοινοβούλιο και στο Συμβούλιο σε διάστημα ενός μήνα.

Άρθρο 5Κανόνες εφαρμογής

Η Ευρωπαϊκή Επιτροπή θεσπίζει τους λεπτομερείς κανόνες εφαρμογής της παρούσας απόφασης εντός τριών μηνών από την ημερομηνία κατά την οποία η παρούσα απόφαση αρχίζει να παράγει αποτελέσματα, σύμφωνα με την εκχώρηση εξουσιών και τη διαδικασία που ορίζεται στα άρθρα 9 και 10, αντίστοιχα, της παρούσας απόφασης.

Άρθρο 6Πεδίο χρηματοδότησης

Στο πλαίσιο των τομεακών πολιτικών που έχει θεσπίσει η κυβέρνηση της Γροιλανδίας, χρηματοδοτική υποστήριξη μπορεί να παρέχεται στις ακόλουθες δραστηριότητες:

α) μεταρρυθμίσεις και έργα που συνάδουν με το ΕΠΑΑ, όπως μνημονεύεται στο άρθρο 4 παράγραφος 2·

β) θεσμική ανάπτυξη, δημιουργία ικανοτήτων και ενσωμάτωση των περιβαλλοντικών πτυχών και των πτυχών κλιματικής αλλαγής·

γ) προγράμματα τεχνικής συνεργασίας.

Άρθρο 7Δημοσιονομικές διατάξεις

Η χρηματοδοτική βοήθεια της Ένωσης παρέχεται κυρίως μέσω δημοσιονομικής στήριξης.

Άρθρο 8 Προστασία των οικονομικών συμφερόντων της Ένωσης

36. Η Επιτροπή λαμβάνει τα κατάλληλα προληπτικά μέτρα για να διασφαλίζει ότι, κατά την υλοποίηση δράσεων που χρηματοδοτούνται δυνάμει της παρούσας απόφασης, τα οικονομικά συμφέροντα της Ένωσης προστατεύονται κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και, σε περίπτωση που εντοπίζονται παρατυπίες, με την ανάκτηση των ποσών που καταβλήθηκαν αχρεωστήτως και, ανάλογα με την περίπτωση, με αποτελεσματικές, αναλογικές και αποτρεπτικές κυρώσεις.

37. Η Επιτροπή και το Ελεγκτικό Συνέδριο θα έχουν ελεγκτική αρμοδιότητα βάσει δικαιολογητικών και επιτόπιου ελέγχου, η οποία θα ασκείται σε όλους τους δικαιούχους, εργολάβους και υπεργολάβους που έλαβαν ενωσιακά κονδύλια.

Η Ευρωπαϊκή Υπηρεσία Καταπολέμησης της Απάτης (OLAF) εξουσιοδοτείται να διενεργεί επιτόπιους ελέγχους και επιθεωρήσεις οικονομικών φορέων, τους οποίους αφορά, άμεσα ή έμμεσα, η χρηματοδότηση, σύμφωνα με τα διαδικασίες που ορίζει ο κανονισμός (Ευρατόμ, ΕΚ) αριθ. 2185/96 για τη διαπίστωση απάτης, διαφθοράς ή άλλης παράνομης δραστηριότητας σε σχέση με συμφωνία ή απόφαση επιχορήγησης ή σύμβαση ενωσιακής χρηματοδότησης.

Με την επιφύλαξη των προηγούμενων υποπαραγράφων, στις συμφωνίες συνεργασίας με τρίτες χώρες και διεθνείς οργανισμούς και στις συμφωνίες, αποφάσεις και συμβάσεις επιχορήγησης που απορρέουν από την εφαρμογή της παρούσας απόφασης προβλέπεται ρητά η διενέργεια των εν λόγω οικονομικών ελέγχων, επιτόπιων ελέγχων και επιθεωρήσεων από την Επιτροπή, το Ελεγκτικό Συνέδριο και την Ευρωπαϊκή Υπηρεσία Καταπολέμησης της Απάτης (OLAF), δυνάμει του δημοσιονομικού κανονισμού.

38. Η Γροιλανδία διενεργεί τακτικούς ελέγχους για να βεβαιώνεται ότι οι ενέργειες που θα χρηματοδοτηθούν από τον προϋπολογισμό της Ευρωπαϊκής Ένωσης έχουν εκτελεσθεί ορθά. Εκτός από την ετήσια έκθεσή της για τα επιτεύγματα στο πλαίσιο των τομεακών πολιτικών, η Γροιλανδία υποβάλλει ετήσια δήλωση η οποία βεβαιώνει τη νομιμότητα και την κανονικότητα. Λαμβάνει δε τα ενδεδειγμένα μέτρα για την πρόληψη των παρατυπιών και της απάτης και, εάν κρίνεται αναγκαίο, ασκεί διώξεις για την ανάκτηση των αχρεωστήτως καταβληθέντων ποσών.

39. Οι λεπτομερείς υποχρεώσεις της κυβέρνησης της Γροιλανδίας όσον αφορά τη διαχείριση των κονδυλίων της Ευρωπαϊκής Ένωσης ορίζονται στις συμφωνίες χρηματοδότησης που έχουν συναφθεί με την Επιτροπή για την εφαρμογή της παρούσας απόφασης. Συγκεκριμένα, οι συμφωνίες χρηματοδότησης καθορίζουν τους τομεακούς δείκτες που αποτελούν τον στόχο, καθορίζοντας τους όρους πληρωμής που πρέπει να πληρούνται και τις μεθόδους ελέγχου για την έκθεση σχετικά με την πρόοδο που έχει σημειωθεί ως προς τους τομεακούς δείκτες και σχετικά με το αν πληρούνται οι όροι πληρωμής.

Τρίτο μέρος:

ΤΕΛΙΚΕΣ ΔΙΑΤΑΞΕΙΣ

Άρθρο 9 Ανάθεση εξουσιών στην Επιτροπή

Ανατίθεται στην Ευρωπαϊκή Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 10 για τον καθορισμό των κανόνων εφαρμογής της παρούσας απόφασης.

Άρθρο 10

Άσκηση της εξουσιοδότησης

40. Η αναφερόμενη στο άρθρο 9 εξουσία ανατίθεται για την περίοδο ισχύος της παρούσας απόφασης.

41. Η ανατιθέμενη εξουσία μπορεί να ανακληθεί οποτεδήποτε από το Συμβούλιο. Η απόφαση ανάκλησης περατώνει την ανάθεση εξουσίας που ορίζεται στη συγκεκριμένη απόφαση. Η ανάκληση τίθεται σε ισχύ την επομένη της δημοσίευσης της σχετικής απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν επηρεάζει το κύρος των κατ’ εξουσιοδότηση πράξεων που ήδη ισχύουν.

42. Μόλις η Επιτροπή εκδώσει μια κατ’ εξουσιοδότηση πράξη, την κοινοποιεί στο Συμβούλιο.

43. Μια κατ’ εξουσιοδότηση πράξη τίθεται σε ισχύ μόνον εφόσον το Συμβούλιο δεν εκφράσει αντιρρήσεις εντός προθεσμίας δύο μηνών από την κοινοποίηση της πράξης αυτής στο Συμβούλιο ή, εάν πριν από την εκπνοή αυτής της προθεσμίας, το Συμβούλιο ενημερώσει την Επιτροπή ότι δεν θα εκφράσει αντιρρήσεις. Η ανωτέρω προθεσμία παρατείνεται κατά δύο μήνες με πρωτοβουλία του Συμβουλίου.

Άρθρο 11Διαδικασία επιτροπής

44. Η Ευρωπαϊκή Επιτροπή επικουρείται από την επιτροπή Γροιλανδίας, εφεξής «η επιτροπή». Πρόκειται για μια επιτροπή κατά την έννοια του κανονισμού (ΕΕ) αριθ. 182/2011.

45. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.

46. Σε περίπτωση που η γνωμοδότηση της επιτροπής πρέπει να ληφθεί μέσω γραπτής διαδικασίας, η διαδικασία αυτή ολοκληρώνεται χωρίς αποτέλεσμα, όταν, εντός της προθεσμίας έκδοσης της γνωμοδότησης, το αποφασίσει ο πρόεδρος της επιτροπής ή το ζητήσουν τα μέλη της επιτροπής με απλή πλειοψηφία.

47. Όταν γίνεται παραπομπή στην παρούσα παράγραφο, εφαρμόζεται το άρθρο 8 του κανονισμού (ΕΕ) αριθ. 182/2011, σε συνδυασμό με το άρθρο 5.

Η απόφαση που εκδόθηκε παραμένει σε ισχύ για όσο διαρκεί το έγγραφο, τα προγράμματα δράσης ή τα μέτρα που έχουν εγκριθεί ή τροποποιηθεί.

Άρθρο 12

Αξιολογήσεις και εκθέσεις

48. Έως τις 31 Δεκεμβρίου 2017, η Ευρωπαϊκή Επιτροπή, η κυβέρνηση της Γροιλανδίας και η κυβέρνηση της Δανίας θα πραγματοποιήσουν ενδιάμεση αναθεώρηση της εταιρικής σχέσης και των συνολικών επιπτώσεων της στη Γροιλανδία. Η Επιτροπή μεριμνά για τη συμμετοχή όλων των οικείων ενδιαφερόμενων μερών, περιλαμβανομένων των μη κρατικών φορέων και των τοπικών αρχών, στη φάση αξιολόγησης της βοήθειας της Ένωσης που παρέχεται δυνάμει της παρούσας απόφασης.

49. Το αργότερο έως τα μέσα του 2018, η Επιτροπή θα συντάξει έκθεση με αντικείμενο την επίτευξη των στόχων και την ευρωπαϊκή προστιθέμενη αξία της παρούσας απόφασης, βάσει αποτελεσμάτων και δεικτών επιπτώσεων για την αποδοτικότητα της χρήσης των πόρων, με σκοπό τη λήψη απόφασης για ανανέωση, τροποποίηση ή αναστολή των μέτρων που χρηματοδοτούνται στο πλαίσιο της παρούσας απόφασης. Η έκθεση αφορά επίσης την έκταση της απλούστευσης, την εσωτερική και εξωτερική συνοχή της συνεργασίας που προβλέπει η απόφαση, τη συνεχιζόμενη συνάφεια όλων των στόχων, καθώς και τη συμβολή των μέτρων στην επίτευξη των προτεραιοτήτων της Ένωσης για έξυπνη και διατηρήσιμη και χωρίς αποκλεισμούς οικονομική ανάπτυξη. Στην έκθεση συνεκτιμώνται τα ευρήματα και τα συμπεράσματα για τις μακροπρόθεσμες επιπτώσεις της προγενέστερης απόφασης.

50. Η έκθεση υποβάλλεται στο Ευρωπαϊκό Κοινοβούλιο και στο Συμβούλιο και περιλαμβάνει, κατά περίπτωση, νομοθετική πρόταση για τις απαραίτητες τροποποιήσεις της παρούσας απόφασης.

51. Οι τιμές των δεικτών της 1ης Ιανουαρίου 2014 που αναφέρονται στο άρθρο 2 χρησιμοποιούνται ως βάση για την αξιολόγηση του επιπέδου επίτευξης των στόχων της παρούσας απόφασης.

52. Η Γροιλανδία υποχρεούται από την Επιτροπή να παρέχει όλα τα απαραίτητα δεδομένα και τις αναγκαίες πληροφορίες, σύμφωνα με τις διεθνείς δεσμεύσεις για την αποτελεσματικότητα της βοήθειας, προκειμένου να καταστεί εφικτή η παρακολούθηση και η αξιολόγηση των εν λόγω μέτρων.

53. Οι πιο μακροπρόθεσμες επιπτώσεις και η βιωσιμότητα των αποτελεσμάτων της παρούσας απόφασης θα αξιολογηθούν μετά τη λήξη της σύμφωνα με τους κανόνες και τις διαδικασίες που ισχύουν τη δεδομένη στιγμή.

Άρθρο 13Ποσ ό δημοσιονομικής αναφοράς

Το ενδεικτικό ποσό υλοποίησης της παρούσας απόφασης για την περίοδο 2014-2020 ανέρχεται σε 217,8 εκατ. ευρώ.

Άρθρο 14Δημοσίευση

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Εφαρμόζεται την 1η Ιανουαρίου 2014.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΤΙΣ ΠΡΟΤΑΣΕΙΣ

1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

1.1. Τίτλος της πρότασης/πρωτοβουλίας

1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ

1.3. Χαρακτήρας της πρότασης/πρωτοβουλίας

1.4. Στόχος(-οι)

1.5. Αιτιολόγηση της πρότασης/πρωτοβουλίας

1.6. Διάρκεια και δημοσιονομικές επιπτώσεις

1.7. Προβλεπόμενος(-οι) τρόπος(-οι) διαχείρισης

2. ΜΕΤΡΑ ΔΙΑΧΕΙΡΙΣΗΣ

2.1. Διατάξεις για την παρακολούθηση και την υποβολή εκθέσεων

2.2. Σύστημα διαχείρισης και ελέγχου

2.3. Μέτρα για την πρόληψη της απάτης και των παρατυπιών

2.4 Εκτίμηση των δαπανών και των οφελών των ελέγχων

3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται

3.2. Εκτιμώμενες επιπτώσεις στις δαπάνες

3.2.1. Συνοπτική παρουσίαση των εκτιμώμενων επιπτώσεων στις δαπάνες

3.2.2. Εκτιμώμενες επιπτώσεις στις επιχειρησιακές πιστώσεις

3.2.3. Εκτιμώμενες επιπτώσεις στις πιστώσεις διοικητικού χαρακτήρα

3.2.4. Συμβατότητα με το ισχύον πολυετές δημοσιονομικό πλαίσιο

3.2.5. Συμμετοχή τρίτων στη χρηματοδότηση

3.3. Εκτιμώμενες επιπτώσεις στα έσοδα

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΤΙΣ ΠΡΟΤΑΣΕΙΣ

1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

1.1. Τίτλος της πρότασης/πρωτοβουλίας

Η εταιρική σχέση ΕΕ-Γροιλανδίας

1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ [10]

21 07: Δράσεις αναπτυξιακής συνεργασίας και προγράμματα ad-hoc

1.3. Χαρακτήρας της πρότασης/πρωτοβουλίας

( Η πρόταση/πρωτοβουλία αφορά νέα δράση

( Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[11]

( Η πρόταση/πρωτοβουλία αφορά την παράταση υφιστάμενης δράσης

( Η πρόταση/πρωτοβουλία αφορά αλλαγή προσανατολισμού δράσης προς νέα δράση

1.4. Στόχοι

1.4.1. Ο(οι) πολυετής(είς) στρατηγικός(οί) στόχος(οι) της Επιτροπής που αφορά η πρόταση/πρωτοβουλία

Η εταιρική σχέση ΕΕ-Γροιλανδίας αποσκοπεί στη διατήρηση των στενών και μακροχρόνιων δεσμών μεταξύ των εταίρων υποστηρίζοντας παράλληλα την αειφόρο ανάπτυξη της κοινωνίας της Γροιλανδίας.

1.4.2. Ειδικός(οί) στόχος(οι) και σχετική(ές) δραστηριότητα(ες) ΔΒΔ/ΠΒΔ

Στόχος αριθ. 1 : Να συνδράμει τη Γροιλανδία στην αντιμετώπιση των σημαντικότερων προκλήσεων και πιο συγκεκριμένα, της αειφόρου διαφοροποίησης της οικονομίας, της ανάγκης για βελτίωση των δεξιοτήτων του εργατικού δυναμικού, μεταξύ των οποίων οι επιστήμονες, καθώς και της βελτίωσης των συστημάτων πληροφοριών της Γροιλανδίας στον τομέα των τεχνολογιών των πληροφοριών και των επικοινωνιών (ΤΠΕ).

Στόχος αριθ. 2 : Να βελτιώσει την ικανότητα της διοίκησης της Γροιλανδίας να χαράζει και να υλοποιεί εθνικές πολιτικές, ιδίως σε νέους τομείς αμοιβαίου ενδιαφέροντος, οι οποίοι καθορίζονται στο ΕΠΑΑ, όπως αναφέρεται στο άρθρο 4 παράγραφος 2.

Σχετική(ές) δραστηριότητα(ες) ΔΒΔ/ΠΒΔ

21 07 Δράσεις αναπτυξιακής συνεργασίας και προγράμματα ad-hoc, (βλ. σημείο 1.2).

1.4.3. Αναμενόμενο(-α) αποτέλεσμα(τα) και επιπτώσεις

Αποτελέσματα σχετικά με τον στόχο αριθ. 1 : Να συνδράμει τη Γροιλανδία στην αντιμετώπιση των σημαντικότερων προκλήσεων και πιο συγκεκριμένα, της αειφόρου διαφοροποίησης της οικονομίας, της ανάγκης για βελτίωση των δεξιοτήτων του εργατικού δυναμικού, μεταξύ των οποίων οι επιστήμονες, καθώς και της βελτίωσης των συστημάτων πληροφοριών της Γροιλανδίας στον τομέα των τεχνολογιών των πληροφοριών και των επικοινωνιών (ΤΠΕ).

- Περισσότεροι πάροχοι υπηρεσιών διαδικτύου και μεγαλύτερος αριθμός συνδέσεων στο διαδίκτυο.

- Πιο μορφωμένο και ευέλικτο εργατικό δυναμικό με τις απαιτούμενες δεξιότητες για ανάπτυξη διαφοροποιημένης οικονομίας.

- Καλύτερο εμπορικό ισοζύγιο με μείωση του παραδοσιακού τομέα επί των συνολικών εξαγωγών της χώρας και αύξηση της βαρύτητας των φυσικών πόρων, όπως των πρώτων υλών, στις συνολικές εξαγωγές.

- Ανάπτυξη οικονομίας που εξαρτάται σε μικρότερο βαθμό από την υποστήριξη της ΕΕ και της Δανίας.

Αποτελέσματα σχετικά με τον στόχο αριθ. 2 : Να βελτιώσει την ικανότητα της διοίκησης της Γροιλανδίας να χαράζει και να υλοποιεί εθνικές πολιτικές, ιδίως σε νέους τομείς αμοιβαίου ενδιαφέροντος, οι οποίοι καθορίζονται στο ΕΠΑΑ, όπως αναφέρεται στο άρθρο 4 παράγραφος 2.

- Βελτίωση της ικανότητας της διοίκησης της Γροιλανδίας να χαράσσει και να υλοποιεί εθνικές πολιτικές, οι οποίες περιλαμβάνουν νέους τομείς και παγκόσμια ζητήματα.

- Τακτική κατάρτιση των μελών διοίκησης της Γροιλανδίας στους οικείους τομείς.

- Μικρότερη εναλλαγή προσωπικού στη διοίκηση της Γροιλανδίας.

Όσον αφορά τον διάλογο και τη διαβούλευση, επισημαίνεται ότι η κυβέρνηση της Γροιλανδίας ζητεί τη γνώμη των οικείων ενδιαφερόμενων μερών και δικαιούχων , π.χ. εκπαιδευτικών, φοιτητών, συνδικάτων και οργανώσεων υπαλλήλων σε τακτική βάση στο πλαίσιο εκδηλώσεων που διοργανώνονται για τον συγκεκριμένο σκοπό. Επιπλέον, η Ευρωπαϊκή Επιτροπή παρακολουθεί αυτές τις εκδηλώσεις καταγράφοντας τις απόψεις των άμεσων και έμμεσων δικαιούχων της στήριξης της ΕΕ και διατυπώνοντας την άποψή της στο υπό συζήτηση θέμα.

1.4.4. Δείκτες αποτελεσμάτων και επιπτώσεων

Δείκτες σχετικά με τον στόχο αριθ. 1 : Να συνδράμει τη Γροιλανδία στην αντιμετώπιση των σημαντικότερων προκλήσεων και πιο συγκεκριμένα, της αειφόρου διαφοροποίησης της οικονομίας, της ανάγκης για βελτίωση των δεξιοτήτων του εργατικού δυναμικού, μεταξύ των οποίων οι επιστήμονες, καθώς και της βελτίωσης των συστημάτων πληροφοριών της Γροιλανδίας στον τομέα των τεχνολογιών των πληροφοριών και των επικοινωνιών (ΤΠΕ).

- Αριθμός των παρόχων υπηρεσιών διαδικτύου

- Αριθμός των συνδέσεων στο διαδίκτυο

- Ποσοστό των δαπανών στην εκπαίδευση επί των συνολικών δημόσιων δαπανών

- Ολοκλήρωση της εκπαίδευσης, συνολικά

- Ποσοστό (%) του εμπορικού ισοζυγίου επί του ΑΕΠ

- Ποσοστό (%) της αλιείας επί των συνολικών εξαγωγών

- Ποσοστό (%) του δημοσιονομικού ελλείμματος επί του ΑΕΠ χωρίς τις επιχορηγήσεις

- Ποσοστό (%) των φυσικών πόρων, μεταξύ των οποίων πρώτες ύλες, επί των συνολικών εξαγωγών.

Δείκτες σχετικά με τον στόχο αριθ. 2 : Να βελτιώσει την ικανότητα της διοίκησης της Γροιλανδίας να χαράζει και να υλοποιεί εθνικές πολιτικές, ιδίως σε νέους τομείς αμοιβαίου ενδιαφέροντος, οι οποίοι καθορίζονται στο ΕΠΑΑ, όπως αναφέρεται στο άρθρο 4 παράγραφος 2.

- Αριθμός διοικητικού προσωπικού που ολοκληρώνει πρόγραμμα κατάρτισης.

- Αριθμός νέων πολιτικών που καθορίζονται/αναθεωρούνται.

- Αριθμός θέσεων μαθητείας σε ευρωπαϊκές βιομηχανίες (εντός ή εκτός της Γροιλανδίας).

- Αριθμός δημοσίων υπαλλήλων που παρακολουθούν πρόγραμμα κατάρτισης σε ευρωπαϊκές δημόσιες διοικήσεις

- Ποσοστό (%) των (επί μακρόν) διαμενόντων δημοσίων υπαλλήλων στη Γροιλανδία.

1.5. Αιτιολόγηση της πρότασης/πρωτοβουλίας

1.5.1. Βραχυπρόθεσμη ή μακροπρόθεσμη κάλυψη αναγκών

Ο πληθυσμός-στόχος της μελλοντικής εταιρικής σχέσης ΕΕ-Γροιλανδίας είναι ο πληθυσμός της Γροιλανδίας εν γένει. Αν κεντρικός τομέας παραμείνει η εκπαίδευση και η επαγγελματική κατάρτιση, τότε η εταιρική σχέση θα εστιάζει ιδιαίτερα σε αποφοίτους δημοτικού σχολείου και σε ανειδίκευτους εργάτες.

1.5.2. Προστιθέμενη αξία της συμμετοχής της ΕΕ

Η προτεινόμενη εταιρική σχέση ΕΕ-Γροιλανδίας θα καταστήσει εφικτή τη συνέχιση ισχυρών σχέσεων μεταξύ των εταίρων. Θα πρέπει να ανταποκρίνεται στις παγκόσμιες προκλήσεις και να παρέχει τη δυνατότητα κατάρτισης προορατικού προγράμματος και την επιδίωξη των αμοιβαίων συμφερόντων σύμφωνα με τους στόχους της στρατηγικής «ΕΕ 2020» και της πολιτικής της ΕΕ για την Αρκτική.

Αναμένεται να ενισχύσει την αξιοπιστία και να αυξήσει τη συνοχή με τη στρατηγική «ΕΕ 2020» ευθυγραμμίζοντας την προώθηση εσωτερικών πολιτικών, όπως της ανακοίνωσης για τις πρώτες ύλες, με τις δραστηριότητες συνεργασίας με τη Γροιλανδία.

Καθώς η ΕΕ είναι ο μοναδικός χορηγός βοήθειας μαζί με το Βασίλειο της Δανίας, η στήριξη που παρέχεται μέσω της νέας εταιρικής σχέσης θα προσδώσει ενωσιακή προοπτική στην ανάπτυξη της Γροιλανδίας και θα συμβάλει στην ενίσχυση των στενών και μακροχρόνιων δεσμών με τη συγκεκριμένη επικράτεια.

Οι Γροιλανδοί απολαμβάνουν την ιθαγένεια του κράτους μέλους με το οποίο συνδέονται συνταγματικά (Δανία), και κατ’ επέκταση έχουν την ιθαγένεια της ΕΕ, γεγονός που σημαίνει ότι ισχύουν για αυτούς τα αντίστοιχα μέρη της συνθήκης. Η στήριξη της ΕΕ ενισχύει τη θέση της Γροιλανδίας ως μεθοριακής προέκτασης της ΕΕ και βασίζεται στις κοινές αξίες και στην ιστορία που συνδέει του δύο εταίρους.

1.5.3. Διδάγματα από ανάλογες εμπειρίες του παρελθόντος

Η εταιρική σχέση ΕΕ-Γροιλανδίας καθιέρωσε μια διαδικασία, η οποία με την πάροδο του χρόνου βελτιώθηκε μέσω της ανάπτυξης εργαλείων παρακολούθησης με στόχο την καλύτερη εκτίμηση της προόδου που σημειώνεται σε κεντρικούς τομείς της συνεργασίας αλλά και μέσω του πολιτικού διαλόγου που λαμβάνει χώρα ανά διετία.

Επιπλέον, όπως προβλέπεται στην απόφαση του Συμβουλίου, βρίσκεται υπό εξέλιξη μια ενδιάμεση αναθεώρηση της επιλεγμένης στρατηγικής (εκπαίδευση και επαγγελματική κατάρτιση) με βάση την εξωτερική αξιολόγηση που πραγματοποιήθηκε το 2010, η οποία επιβεβαίωσε την επιλογή του κεντρικού τομέα και συνέστησε τη διατήρησή του και μετά το 2013. Επιπλέον, συστήνει τη δέουσα συνεκτίμηση τομέων της πολιτικής, όπως ο κοινωνικός τομέας, η έρευνα και η καινοτομία, οι φυσικοί πόροι, μεταξύ των οποίων οι πρώτες ύλες και το περιβάλλον σε μελλοντικές διαπραγματεύσεις.

Η κυβέρνηση της Γροιλανδίας πραγματοποιεί τακτικές διαβουλεύσεις με τα οικεία συμβαλλόμενα μέρη, μεταξύ των οποίων εκπαιδευτικοί, φοιτητές, φορείς του ιδιωτικού τομέα και συνδικάτα. Οι συζητήσεις αποσκοπούν στην εξομάλυνση της στρατηγικής και στην ενημέρωση για τις απόψεις των συμβαλλόμενων μερών όσον αφορά τους τομείς προτεραιότητας. Η Επιτροπή αναλαμβάνει ενεργό ρόλο σε αυτές τις διαβουλεύσεις/συζητήσεις.

1.5.4. Συνέπεια και ενδεχόμενη συνέργεια με άλλα συναφή μέσα

Σε ένα παγκοσμιοποιημένο περιβάλλον, οι εσωτερικές πολιτικές της ΕΕ (όπως οι πολιτικές για την κλιματική αλλαγή, την Αρκτική, το περιβάλλον, τη βιοποικιλότητα, τους φυσικούς πόρους, μεταξύ των οποίων πρώτες ύλες, αλλά και για την ενέργεια, τη μετανάστευση κ.λπ.) περιέρχονται με διαρκώς αυξανόμενο βαθμό στην εξωτερική δράση της ΕΕ.

Η νέα εταιρική σχέση θα συνεχίσει να παρέχει πλαίσιο διαλόγου μεταξύ της Ευρωπαϊκής Ένωσης και της Γροιλανδίας σε τομείς ιδιαίτερης σημασίας για τα δύο μέρη, όπως η προστασία της υγείας και των καταναλωτών, οι φυσικοί πόροι, μεταξύ των οποίων οι πρώτες ύλες, τα θέματα της Αρκτικής, η ενέργεια, η έρευνα, η καινοτομία, η βιομηχανία κ.λπ.

Στο πλαίσιο της νέας εταιρικής σχέσης προτείνεται η επιδίωξη εκτενούς συνεργασίας μεταξύ της ΕΕ και της Γροιλανδίας ως ΥΧΕ, σύμφωνα με τις διατάξεις της απόφασης υπερπόντιας σύνδεσης μετά το 2013.

Η κτηνιατρική συμφωνία μεταξύ της ΕΕ και της Γροιλανδίας (2011/408/ΕΕ) αποσκοπεί στην αμοιβαία αναγνώριση των προτύπων παραγωγής και των μέτρων ασφάλειας των τροφίμων που ισχύουν για αλιευτικά προϊόντα, ζώντα δίθυρα μαλάκια κ.λπ. Μια τέτοια συμφωνία θα αυξήσει τις εμπορικές δραστηριότητες και θα μειώσει τις δαπάνες της παραγωγής, της επιθεώρησης και της πιστοποίησης.

Επιπλέον, στο πλαίσιο της νέας εταιρικής σχέσης, η συνεργασία με τη Γροιλανδία θα πρέπει να ευθυγραμμίζεται με τις προτεραιότητες της στρατηγικής «Ευρώπη2020», καθώς και με τις προτεραιότητες της πολιτικής της ΕΕ για την Αρκτική[12] .

Όσον αφορά την υπεράκτια ασφάλεια ιδίως σε σχέση με την έρευνα για πετρέλαιο, η προστασία του περιβάλλοντος μέσω διεθνούς συνεργασίας και η δημιουργία ικανοτήτων σε γειτονικές χώρες εκτός της ΕΕ συνθέτουν βασικές θεματικές των εσωτερικών πολιτικών της ΕΕ.

Ο τομέας της αλιείας δεν εμπίπτει στο πεδίο εφαρμογής της παρούσας απόφασης του Συμβουλίου. Αποτελεί αντικείμενο συγκεκριμένης συμφωνίας εταιρικής σχέσης μεταξύ της ΕΕ και της κυβέρνησης της Γροιλανδίας. Τα αποτελέσματα και οι επιπτώσεις της παρούσας και μελλοντικών συμφωνιών αλιευτικής σύμπραξης μεταξύ ΕΕ-Γροιλανδίας θα εξεταστούν ενδελεχώς κατά την υλοποίηση της παρούσας απόφασης του Συμβουλίου.

1.6. Διάρκεια και δημοσιονομικ ές επιπτώσεις

( Πρόταση/πρωτοβουλία περιορισμένης διάρκειας

- ( Πρόταση/πρωτοβουλία που ισχύει από την 01/01/2014 έως την 31/12/2020

- ( Δημοσιονομικές επιπτώσεις από την 01/01/2014 έως την 31/12/2020

( Πρόταση/πρωτοβουλία απεριόριστης διάρκειας

- Περίοδος σταδιακής εφαρμογής από το ΕΕΕΕ έως το ΕΕΕΕ,

- και στη συνέχεια λειτουργία με κανονικό ρυθμό.

1.7. Προβλεπόμενος(οι) τρόπος(οι) διαχείρισης [13]

( Κεντρική άμεση διαχείριση από την Επιτροπή

( Κεντρική έμμεση διαχείριση με ανάθεση εκτελεστικών καθηκόντων σε:

- ( εκτελεστικούς οργανισμούς

- ( οργανισμούς που έχουν συστήσει οι Κοινότητες[14]

- ( εθνικούς δημόσιους οργανισμούς / οργανισμούς με αποστολή δημόσιας υπηρεσίας

- ( πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της συνθήκης για την Ευρωπαϊκή Ένωση, τα οποία προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού

( Επιμερισμένη διαχείριση με τα κράτη μέλη

( Αποκεντρωμένη διαχείριση με τρίτες χώρες

( Από κοινού διαχείριση με διεθνείς οργανισμούς (να προσδιοριστεί)

2. ΜΕΤΡΑ ΔΙΑΧΕΙΡΙΣΗΣ

2.1. Διατάξεις για την παρακολούθηση και την υποβολή εκθέσεων

Στο πλαίσιο της υπάρχουσας εταιρικής σχέσης, τα δύο μέρη έχουν συμφωνήσει σε μια δέσμη δεικτών, τα οποία θα καταστήσουν εφικτή την παρακολούθηση των συνολικών εξελίξεων της εταιρικής σχέσης στον τομέα της οικονομίας και της κοινωνίας της Γροιλανδίας. Στο πλαίσιο της νέας στενότερης εταιρικής σχέσης ΕΕ-Γροιλανδίας, ο ενδεικτικός κατάλογος των δεικτών ενδέχεται να συμπληρωθεί από πρόσθετους δείκτες, οι οποίοι αποδεικνύεται ότι είναι απαραίτητοι για τη βελτίωση της υποχρέωσης λογοδοσίας σε νέους τομείς συνεργασίας. Το εν λόγω ζήτημα θα συζητηθεί περαιτέρω με τις αρχές της Γροιλανδίας.

Τα συστήματα παρακολούθησης και αξιολόγησης της Ευρωπαϊκής Επιτροπής εστιάζουν όλο και περισσότερο στα αποτελέσματα και επανδρώνονται από εσωτερικό προσωπικό, καθώς και από εξωτερικούς εμπειρογνώμονες.

Στην περίπτωση της στήριξης της ΕΕ προς τη Γροιλανδία, παρέχεται βοήθεια για την ανάπτυξη δεικτών που καθιστούν εφικτή την παρακολούθηση της εταιρικής σχέσης και των υποστηριζόμενων πολιτικών όσον αφορά το «Greenland Education Programme» (εκπαιδευτικό πρόγραμμα της Γροιλανδίας). Δίδεται ειδική έμφαση στους δείκτες υλοποίησης και αποτελεσμάτων και εξετάζεται το ενδεχόμενο διευρυμένης χρήσης των δεικτών επιπτώσεων στη μελλοντική εταιρική σχέση. Η επιστροφή των διαφόρων δόσεων δημοσιονομικής στήριξης βασίζεται σε μια δέσμη δεικτών που καθορίζουν τους προς επίτευξη στόχους στο διάστημα καθορισμένου χρόνου.

Όπως και στο παρελθόν, θα διενεργηθεί ενδιάμεση αναθεώρηση τόσο του εγγράφου προγραμματισμού όσο και της απόφασης του Συμβουλίου σε στενή συνεργασία των οικείων ενδιαφερόμενων μερών.

Οι υπεύθυνοι διαχείρισης καθηκόντων παρακολουθούν διαρκώς την υλοποίηση των έργων και των προγραμμάτων με πολλούς τρόπους, όπως μέσω επιτόπιων επισκέψεων, όποτε αυτό είναι εφικτό. Η παρακολούθηση παρέχει σημαντικές πληροφορίες για την πρόοδο· βοηθάει τους υπεύθυνους διαχείρισης να εντοπίζουν τα πραγματικά και δυνητικά σημεία που αποτελούν τροχοπέδη και να αναλαμβάνουν διορθωτικές ενέργειες.

Εξωτερικοί, ανεξάρτητοι εμπειρογνώμονες έχουν συνάψει συμβάσεις για την εκτίμηση της απόδοσης των εξωτερικών δράσεων της ΕΕ μέσω τριών διαφορετικών συστημάτων. Οι εν λόγω εκτιμήσεις βελτιώνουν την υποχρέωση λογοδοσίας και συνδράμουν στη βελτίωση των υπό εξέλιξη παρεμβάσεων· αντλούν επίσης διδάγματα από προηγούμενες εμπειρίες για τη διαμόρφωση μελλοντικών πολιτικών και δράσεων. Όλα τα εργαλεία χρησιμοποιούν τα διεθνώς αναγνωρισμένα κριτήρια αξιολόγησης ΟΟΣΑ-ΕΑΒ, μεταξύ των οποίων και οι (δυνητικές) επιπτώσεις.

Πρώτον, σε επίπεδο έργου, το προσανατολισμένο στα αποτελέσματα σύστημα παρακολούθησης, το οποίο τελεί υπό τη διαχείριση της έδρας αποτυπώνει κατά τρόπο συνοπτικό και εστιασμένο την ποιότητα ενός δείγματος παρεμβάσεων. Με τη χρήση υψηλά δομημένης, προτυποποιημένης μεθοδολογίας, ανεξάρτητοι εμπειρογνώμονες του προσανατολισμένου στα αποτελέσματα συστήματος παρακολούθησης αποδίδουν βαθμολογία βάσει της οποίας επισημαίνονται τα ισχυρά σημεία και οι αδυναμίες του έργου και υποβάλλουν συστάσεις για τη βελτίωση της αποτελεσματικότητας.

Οι αξιολογήσεις σε επίπεδο έργου συνιστούν μια πιο ενδελεχή ανάλυση και βοηθούν τους υπεύθυνους έργου να βελτιώνουν τις υπό εξέλιξη παρεμβάσεις και να προετοιμάζουν τις μελλοντικές. Εξωτερικοί, ανεξάρτητοι εμπειρογνώμονες με θεματική και γεωγραφική εμπειρογνωμοσύνη προσλαμβάνονται για την εκπόνηση αναλύσεων και τη συλλογή ανατροφοδότησης και αποδεικτικών στοιχείων από όλα τα ενδιαφερόμενα μέρη, μεταξύ άλλων από τους τελικούς δικαιούχους.

Η Επιτροπή εκπονεί επίσης στρατηγικές αξιολογήσεις των πολιτικών της, από τον προγραμματισμό και τη στρατηγική έως την υλοποίηση των παρεμβάσεων στους επιμέρους τομείς (όπως στον τομέα της υγείας, της εκπαίδευσης κ.λπ.), σε μια χώρα ή περιοχή ή για τα επιμέρους εργαλεία. Οι εν λόγω αξιολογήσεις είναι σημαντικές για τη χάραξη πολιτικών και τον σχεδιασμό εργαλείων και έργων, δημοσιεύονται στον δικτυακό τόπο της Επιτροπής ενώ μια σύνοψη των ευρημάτων περιλαμβάνεται στην ετήσια έκθεση του Συμβουλίου και του Ευρωπαϊκού Κοινοβουλίου.

2.2. Σύστημα διαχείρισης και ελέγχου

2.2.1. Κίνδυνος(-οι) που έχει(-ουν) επισημανθεί

Περιβάλλον κινδύνου

Το επιχειρησιακό περιβάλλον της ενίσχυσης στο πλαίσιο του παρόντος μέσου στήριξης χαρακτηρίζεται από τους ακόλουθους κινδύνους μη επίτευξης των στόχων του μέσου, μη ιδανικής δημοσιονομικής διαχείρισης και/ή μη συμμόρφωσης με τους εφαρμοστέους κανόνες (σφάλματα νομιμότητας και κανονικότητας):

- η οικονομική/πολιτική αστάθεια και/ή οι φυσικές καταστροφές ενδέχεται να οδηγήσουν σε δυσκολίες και καθυστερήσεις στον σχεδιασμό και στην υλοποίηση των παρεμβάσεων, ιδίως σε ασταθή κράτη·

- οι ελλείψεις σε θεσμικές και διοικητικές ικανότητες εντός των χωρών εταίρων ενδέχεται να οδηγήσουν σε δυσκολίες και καθυστερήσεις στον σχεδιασμό και στην υλοποίηση των παρεμβάσεων·

- τα διάσπαρτα γεωγραφικά έργα και προγράμματα (που υπολογίζεται ότι καλύπτουν πολλά κράτη/εδάφη/περιοχές) ενδέχεται να παρεμποδίζουν την παρακολούθηση ως προς θέματα λογιστικής και χρήσης πόρων, ιδίως σε περιπτώσεις που διενεργούνται επιτόπιες δραστηριότητες παρακολούθησης·

- η ποικιλομορφία των δυνητικών εταίρων/δικαιούχων με διαφορετικές δομές και ικανότητες εσωτερικού ελέγχου ενδέχεται να κατακερματίσουν και, κατά συνέπεια, να μειώσουν την αποτελεσματικότητα και την αποδοτικότητα των διαθέσιμων πόρων της Επιτροπής για την υποστήριξη και την παρακολούθηση της υλοποίησης·

- η χαμηλή ποιότητα και η ανεπαρκής ποσότητα των διαθέσιμων δεδομένων για την έκβαση και τις επιπτώσεις της υλοποίησης σχεδίων παροχής εξωτερικής βοήθειας / εθνικής ανάπτυξης σε χώρες εταίρους ενδέχεται να παρεμποδίσει την ικανότητα της Επιτροπής να υποβάλει αναφορές σχετικά με τα αποτελέσματα, καθώς και να είναι υπόλογη για αυτά·

- η έλλειψη διοικητικών πιστώσεων ενδέχεται να οδηγήσει σε έλλειψη ανθρώπινων πόρων για την κατάλληλη διαχείριση του μέσου στήριξης.

Αναμενόμενο επίπεδο κινδύνου μη συμμόρφωσης με τους εφαρμοστέους κανόνες

Στόχος του μέσου στήριξης είναι η διατήρηση του ιστορικού επιπέδου κινδύνου μη συμμόρφωσης (ποσοστό σφαλμάτων) ύψους κάτω του 2 % για το χαρτοφυλάκιο της DEVCO, το οποίο αποτελεί το εναπομένον «καθαρό» επίπεδο σφαλμάτων (σε πολυετή βάση ύστερα από όλους τους προγραμματισμένους ελέγχους και τις διορθώσεις που έχουν εκτελεστεί σε συμβάσεις που έχουν κλείσει). Αυτό κατά παράδοση συνεπαγόταν εκτιμώμενο εύρος σφάλματος 2-5 % όσον αφορά το ετήσιο τυχαιοποιημένο δείγμα συναλλαγών που αναλαμβάνεται από το Ελεγκτικό Συνέδριο της Ευρωπαϊκής Ένωσης στο πλαίσιο της ετήσιας δήλωσης αξιοπιστίας (DAS). Η DEVCO θεωρεί ότι αυτός είναι ο χαμηλότερος κίνδυνος μη συμμόρφωσης που επιτυγχάνεται σε περιβάλλον υψηλού κινδύνου λαμβάνοντας υπόψη το διοικητικό βάρος και τη σχέση κόστους-αποτελεσματικότητας των αναγκαίων ελέγχων συμμόρφωσης.

2.2.2. Προβλεπόμενη(-ες) μέθοδος(-οι) ελέγχου

Αρχιτεκτονική εσωτερικών ελέγχων της DEVCO

Η διαδικασία εσωτερικών ελέγχων / διαχείρισης της DEVCO είναι σχεδιασμένη έτσι ώστε να διασφαλίζει την επίτευξη των στόχων ως προς την αποτελεσματικότητα και την αποδοτικότητα των λειτουργιών, την αξιοπιστία του συστήματος δημοσιονομικής πληροφόρησης και τη συμμόρφωση με το οικείο νομοθετικό και διαδικαστικό πλαίσιο.

Αποτελεσματικότητα και αποδοτικότητα

Για να διασφαλιστεί η αποτελεσματικότητα και η αποδοτικότητα των λειτουργιών (και για να περιοριστεί το υψηλό επίπεδο κινδύνου της εξωτερικής βοήθειας), επιπρόσθετα στα στοιχεία της διαδικασίας της Επιτροπής για τη στρατηγική πολιτική και τον προγραμματισμό, στο εσωτερικό περιβάλλον ελέγχου και σε άλλες διατάξεις των προτύπων εσωτερικού ελέγχου της Επιτροπής, η DEVCO θα συνεχίσει να διαθέτει προσαρμοσμένο πλαίσιο διαχείρισης της ενίσχυσης για όλα τα μέσα στήριξης, το οποίο περιλαμβάνει:

- αποκεντρωμένη διαχείριση του μεγαλύτερου μέρους της εξωτερικής ενίσχυσης από αντιπροσωπείες της ΕΕ στον τομέα·

- σαφείς και τυποποιημένες γραμμές δημοσιονομικής λογοδοσίας (από διατάκτη της Επιτροπής – γενικό διευθυντή)) μέσω υπο-αντιπροσωπείας από δευτερεύοντα διατάκτη (διευθυντή) στην έδρα προς τον επικεφαλής της αντιπροσωπείας·

- τακτικές εκθέσεις των αντιπροσωπειών της ΕΕ στην έδρα (εκθέσεις διαχείρισης της εξωτερικής βοήθειας), οι οποίες περιλαμβάνουν ετήσια δήλωση της διαβεβαίωσης του επικεφαλής της αντιπροσωπείας·

- παροχή σημαντικού προγράμματος κατάρτισης του προσωπικού τόσο στην έδρα όσο και στις αντιπροσωπείες·

- παροχή σημαντικής υποστήριξης και καθοδήγησης της έδρας / των αντιπροσωπειών (μεταξύ άλλων μέσω του διαδικτύου)·

- τακτικές επισκέψεις «επαλήθευσης» σε «αποκεντρωμένες» αντιπροσωπείες ανά 3 έως 6 χρόνια·

- μεθοδολογία διαχείρισης κύκλου έργων και προγραμμάτων, η οποία περιλαμβάνει:

- εργαλεία υποστήριξης της ποιότητας για τον σχεδιασμό της παρέμβασης, τη μέθοδο παράδοσης, τον χρηματοδοτικό μηχανισμό, το σύστημα διαχείρισης, την εκτίμηση και την επιλογή τυχόν εταίρων υλοποίησης κ.λπ.

- διαχείριση προγραμμάτων και έργων, εργαλεία παρακολούθησης και υποβολής αναφορών για πιο αποτελεσματική υλοποίηση, όπως μηχανισμοί επιτόπιας παρακολούθησης έργων από εξωτερικούς φορείς.

- σημαντικά στοιχεία αξιολόγησης και ελέγχου.

Δημοσιονομική πληροφόρηση και θέματα λογιστικής

Η DEVCO θα συνεχίσει να επιδιώκει την άριστη ποιότητα των λογιστικών προτύπων και των προτύπων δημοσιονομικής πληροφόρησης χρησιμοποιώντας τα έσοδα της Επιτροπής με βάση ένα λογιστικό σύστημα σε δεδουλευμένη βάση (ABAC), καθώς και με ειδικά εργαλεία εξωτερικής βοήθειας, όπως το Κοινό Σύστημα Πληροφόρησης RELEX (CRIS).

Όσον αφορά τη συμμόρφωση με το οικείο νομοθετικό και διαδικαστικό πλαίσιο, οι μέθοδοι ελέγχου της συμμόρφωσης καθορίζονται στην ενότητα 2.2 (μέτρα για την πρόληψη της απάτης και των παρατυπιών).

2.3. Μέτρα για την πρόληψη της απάτης και των παρατυπιών

Δεδομένου του περιβάλλοντος υψηλού κινδύνου στο οποίο λειτουργεί το EuropeAid, τα συστήματά του πρέπει να προβλέπουν μεγάλη συχνότητα δυνητικών σφαλμάτων συμμόρφωσης (παρατυπιών) σε συναλλαγές και να διασφαλίζουν υψηλό επίπεδο ελέγχων για την πρόληψη, την ανίχνευση και τη διόρθωσή τους το νωρίτερο δυνατό κατά τη διαδικασία πληρωμής. Αυτό στην πράξη σημαίνει ότι οι έλεγχοι συμμόρφωσης του EuropeAid θα βασίζονται κυρίως σε σημαντικούς εκ των προτέρων ελέγχους σε πολυετή βάση, οι οποίοι θα διενεργούνται τόσο από εξωτερικούς ελεγκτές όσο και από το προσωπικό της Επιτροπής επί τόπου πριν από την τελική καταβολή των ποσών για τα έργα (ενώ θα συνεχίσουν να διενεργούνται εκ των υστέρων έλεγχοι), γεγονός που υπερβαίνει κατά πολύ τις δημοσιονομικές διασφαλίσεις που ορίζονται στον δημοσιονομικό κανονισμό. Το πλαίσιο συμμόρφωσης του EuropeAid συνίσταται μεταξύ άλλων στα ακόλουθα σημαντικά στοιχεία:

Προληπτικά μέτρα

- υποχρεωτικό πρόγραμμα κατάρτισης σε θέματα απάτης για το προσωπικό διαχείρισης της βοήθειας και τους ελεγκτές·

- παροχή καθοδήγησης (μεταξύ άλλων μέσω του διαδικτύου), η οποία περιλαμβάνει τον πρακτικό οδηγό για τη σύναψη συμβάσεων — Practical Guide to Contracts — το συνοδευτικό εγχειρίδιο του EuropeAid — EuropeAid Companion — και την εργαλειοθήκη δημοσιονομικής διαχείρισης — Financial Management Toolkit — (υλικό με αποδέκτες τους φορείς υλοποίησης)·

- εκ των προτέρων εκτίμηση προκειμένου να διασφαλίζεται ότι λαμβάνονται τα κατάλληλα μέτρα για την πρόληψη και την ανίχνευση ενεργειών απάτης κατά τη διαχείριση των κονδυλίων της ΕΕ από τις αρχές που διαχειρίζονται τα οικεία ποσά, η οποία θα τελεί υπό κοινή και αποκεντρωμένη διαχείριση)·

- διενέργεια εκ των προτέρων ελέγχου των διαθέσιμων μηχανισμών για την καταπολέμηση της απάτης στη χώρα εταίρο στο πλαίσιο της εκτίμησης του κριτηρίου επιλεξιμότητας της διαχείρισης δημόσιων οικονομικών για τη λήψη δημοσιονομικής στήριξης (π.χ. έμπρακτη δέσμευση για την καταπολέμηση της απάτης και της διαφθοράς, κατάλληλες ελεγκτικές αρχές, επαρκές επίπεδο δικαστικής ικανότητας και αποτελεσματικοί μηχανισμοί αντίδρασης και επιβολής κυρώσεων)·

- Το 2008 η Επιτροπή υπέγραψε την πρωτοβουλία για τη διαφάνεια της διεθνούς βοήθειας (ΠΔΔΒ) στην Άκρα, γεγονός που σημαίνει ότι συμφώνησε σε ένα πρότυπο διαφάνειας της βοήθειας, το οποίο διασφαλίζει την τακτική παροχή πιο έγκαιρων και λεπτομερών δεδομένων σχετικά με ροές και έγγραφα βοήθειας.

- Η Επιτροπή από τις 14 Οκτωβρίου 2011 εφαρμόζει την πρώτη φάση του προτύπου ΠΔΔΒ σχετικά με τη δημοσίευση των πληροφοριών της βοήθειας κατά τρόπο διαφανή πριν από το επόμενο φόρουμ υψηλού επιπέδου για την αποτελεσματικότητα της βοήθειας στο Busan τον Νοέμβριο του 2011. Επιπρόσθετα, η Επιτροπή θα συνεργαστεί με τα κράτη μέλη της ΕΕ για ανάπτυξη κοινής διαδικτυακής εφαρμογής ΤΠ, με το όνομα TR-AID, η οποία μετασχηματίζει τα δεδομένα για τη βοήθεια της ΕΕ, τα οποία παρέχονται μέσω του προτύπου ΠΔΔΒ και άλλων πηγών, σε πληροφορίες βοήθειας φιλικές προς το χρήστη.

Ανιχνευτικά και διορθωτικά μέτρα

- εξωτερικοί έλεγχοι και επαληθεύσεις (τόσο υποχρεωτικοί όσο και βάσει κινδύνου), στους οποίους περιλαμβάνονται έλεγχοι του Ελεγκτικού Συνεδρίου της Ευρωπαϊκής Ένωσης·

- αναδρομικοί έλεγχοι (βάσει κινδύνου) και εισπράξεις·

- αναστολή της χρηματοδότησης της ΕΕ σε περιπτώσεις που εντοπίζονται ενέργειες σοβαρής απάτης, όπως διαφθορά μεγάλης κλίμακας, έως την ανάληψη της κατάλληλης δράσης από τις αρχές με στόχο την καταπολέμηση και την πρόληψη ενεργειών απάτης στο μέλλον

Το EuropeAid θα χαράξει περαιτέρω στρατηγική για την καταπολέμηση της απάτης, η οποία θα συνάδει με τη νέα στρατηγική για την καταπολέμηση της απάτης της Επιτροπής, η οποία εγκρίθηκε στις 24 Ιουνίου 2011 με στόχο να διασφαλίσει μεταξύ άλλων ότι:

- οι εσωτερικοί έλεγχοι για την καταπολέμηση της απάτης που διενεργεί το EuropeAid συνάδουν απόλυτα με τη στρατηγική για την καταπολέμηση της απάτης της Επιτροπής·

- η προσέγγιση για τη διαχείριση κινδύνου του EuropeAid στοχεύει στην ανίχνευση τομέων κινδύνου για απάτη και στην εξεύρεση κατάλληλων λύσεων για την αντιμετώπισή τους·

- τα συστήματα που χρησιμοποιούνται για τη χορήγηση των κονδυλίων της ΕΕ σε τρίτες χώρες καθιστούν εφικτή την ανάκτηση των αντίστοιχων δεδομένων με στόχο την αξιοποίησή τους στη διαχείριση του κινδύνου απάτης (π.χ. παροχή διπλής χρηματοδότησης)·

- εφόσον απαιτείται, θα μπορούν να συστήνονται ομάδες δικτύωσης και να αναπτύσσονται κατάλληλα εργαλεία ΤΠ ειδικά σχεδιασμένα για την ανάλυση περιπτώσεων απάτης που σχετίζονται με τον τομέα εξωτερικής βοήθειας.

2.4 Εκτίμηση των δαπανών και των οφελών των ελέγχων

Οι δαπάνες των εσωτερικών ελέγχων / διαχείρισης για το συνολικό χαρτοφυλάκιο του EuropeAid στο πλαίσιο του δημοσιονομικού προγραμματισμού για την περίοδο 2014-2020 υπολογίζεται ότι ανέρχονται κατά μέσο όρο σε 658 εκατ. ευρώ ετησίως. Στο εν λόγω ποσό περιλαμβάνεται η διαχείριση του ΕΤΑ, το οποίο λειτουργεί κατά ενοποιημένο τρόπο εντός της δομής διαχείρισης του EuropeAid. Οι συγκεκριμένες «μη επιχειρησιακές» δαπάνες αντιστοιχούν κατά προσέγγιση στο 6,4 % του εκτιμώμενου ετήσιου μέσου όρου των 10,2 δισεκατ. ευρώ που προγραμματίζονται για τις συνολικές (επιχειρησιακές + διοικητικές) δεσμεύσεις που αναλαμβάνει το EuropeAid στο πλαίσιο του χαρτοφυλακίου δαπανών, το οποίο χρηματοδοτείται από τον γενικό προϋπολογισμό της ΕΕ και το Ευρωπαϊκό Ταμείο Ανάπτυξης για την περίοδο 2014-2020.

Στις συγκεκριμένες δαπάνες διαχείρισης περιλαμβάνεται το σύνολο του προσωπικού του EuropeAid στην έδρα και στις αντιπροσωπείες, οι υποδομές, τα ταξίδια, τα προγράμματα κατάρτισης, παρακολούθησης, αξιολόγησης, καθώς και οι συμβάσεις ελέγχου (περιλαμβανομένων εκείνων που έχουν συναφθεί με πρωτοβουλία των δικαιούχων).

Το EuropeAid σκοπεύει να μειώσει σταδιακά την αναλογία διαχειριστικών / επιχειρησιακών δραστηριοτήτων με τη χρήση των βελτιωμένων και απλουστευμένων ρυθμίσεων των νέων εργαλείων, με βάση τις αλλαγές που είναι πιθανόν να εφαρμοστούν στο πλαίσιο του αναθεωρημένου δημοσιονομικού κανονισμού. Τα βασικά οφέλη των εν λόγω δαπανών διαχείρισης αφορούν την ικανοποίηση των στόχων της πολιτικής, την αποτελεσματική και αποδοτική χρήση πόρων και την εκτέλεση αξιόπιστων και οικονομικά αποδοτικών προληπτικών μέτρων και άλλων ελέγχων με στόχο τη διασφάλιση της έννομης και τακτικής χρήσης των κονδυλίων.

Μολονότι θα συνεχίσουν να επιδιώκονται τέτοιες βελτιώσεις στις δραστηριότητες διαχείρισης και στους ελέγχους συμμόρφωσης σε σχέση με το χαρτοφυλάκιο, οι εν λόγω δαπάνες είναι απαραίτητες σε παγκόσμια κλίμακα για την αποτελεσματική και αποδοτική επίτευξη των στόχων των εργαλείων με τον ελάχιστο δυνατό κίνδυνο μη συμμόρφωσης (εναπομένον ποσοστό σφάλματος κάτω του 2 %). Πρόκειται για σημαντικά χαμηλότερο ποσοστό απ’ ό,τι κίνδυνοι που ελλοχεύουν σε περίπτωση αφαίρεσης ή περιορισμού των εσωτερικών ελέγχων στον εν λόγω τομέα υψηλού κινδύνου.

3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται

- Υφιστάμενες γραμμές του προϋπολογισμού για δαπάνες

Κατά σειρά των τομέων του πολυετούς δημοσιονομικού πλαισίου και των γραμμών του προϋπολογισμού.

Τομέας του πολυετούς δημοσιονομικού πλαισίου | Γραμμή προϋπολογισμού | Είδος δαπάνης | Συμμετοχή |

Αριθμός [Περιγραφή………………………...……….] | ΔΠ/ΜΔΠ ([15]) | από χώρες ΕΖΕΣ[16] | από υποψήφιες χώρες[17] | από τρίτες χώρες | κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού |

IV | Αριθμός 21 01: Διοικητικές δαπάνες του τομέα πολιτικής «Ανάπτυξη και σχέσεις με τα κράτη της Αφρικής, της Καραϊβικής και του Ειρηνικού» 21 01 04 20 Δαπάνες διοικητικής στήριξης του τομέα πολιτικής «Ανάπτυξη και σχέσεις με τα κράτη της Αφρικής, της Καραϊβικής και του Ειρηνικού (ΑΚΕ)» | ΜΔΠ | ΟΧΙ | ΟΧΙ | ΟΧΙ | ΟΧΙ |

Αριθμός 21 07: Δράσεις αναπτυξιακής συνεργασίας και προγράμματα ad-hoc 21 07 02 Συνεργασία με τη Γροιλανδία | ΔΠ | ΟΧΙ | ΟΧΙ | ΟΧΙ | ΟΧΙ |

- Νέες γραμμές του προϋπολογισμού, των οποίων έχει ζητηθεί η δημιουργία [18]

Κατά σειρά των τομέων του πολυετούς δημοσιονομικού πλαισίου και των γραμμών του προϋπολογισμού.

Τομέας του πολυετούς δημοσιονομικού πλαισίου | Γραμμή προϋπολογισμού | Είδος δαπάνης | Συμμετοχή |

Αριθμός [τομέας……………………………………..] | ΔΠ/ΜΔΠ | από χώρες της ΕΣΕΖ | από υποψήφιες χώρες | από τρίτες χώρες | κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού |

IV | Αριθμός 21 01: Διοικητικές δαπάνες του τομέα πολιτικής «Ανάπτυξη και σχέσεις με τα κράτη της Αφρικής, της Καραϊβικής και του Ειρηνικού» 21 01 04 20 Δαπάνες διοικητικής στήριξης για τη συνεργασία με τη Γροιλανδία | ΜΔΠ | ΟΧΙ | ΟΧΙ | ΟΧΙ | ΟΧΙ |

3.2. Εκτιμώμεν ες επιπτώσεις στις δαπάνες

3.2.1. Συνοπτική παρουσίαση τ ων εκτιμώμενων επιπτώσεων στις δαπάνες

εκατ. ευρώ (με ακρίβεια τριών δεκαδικών ψηφίων)

Τομέας του πολυετούς δημοσιονομικού πλαισίου: | Αριθμός | Τομέας IV – Παγκόσμια Ευρώπη |

εκατ. ευρώ (με ακρίβεια τριών δεκαδικών ψηφίων)

- 3.2.3.2. Κατ’ εκτίμηση απαιτούμενοι ανθρώπινοι πόροι

- ( Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων

- ( Η πρόταση/πρωτοβουλία απαιτεί τη χρήση ανθρωπίνων πόρων, όπως εξηγείται κατωτέρω:

Η εκτίμηση εκφράζεται σε ακέραια ποσά (ή το πολύ με ένα δεκαδικό ψηφίο)

Έτος N | Έτος N+1 | Έτος N+2 | Έτος N+3 | …να εγγραφούν όσα έτη απαιτούνται ώστε να εμφαίνεται η διάρκεια των επιπτώσεων (βλ. σημείο 1.6) |

( Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων |

XX 01 01 01 (στην έδρα και στις αντιπροσωπείες της Επιτροπής) | 3,7 | 3,7 | 3,6 | 3,6 | 3,6 | 3,6 | 3,6 |

XX 01 01 02 (σε αντιπροσωπείες) |

XX 01 05 01 (έμμεση έρευνα) |

XX 01 05 01 (άμεση έρευνα) |

( Εξωτερικό προσωπικό (σε Ισοδύναμο Πλήρους Απασχόλησης: ΙΠΑ)[23] |

XX 01 02 01 (ΣΥ, ΠΥ, ΑΕΕ από το «συνολικό κονδύλιο») | 0,2 | 0,2 | 0,2 | 0,2 | 0,2 | 0,2 | 0,2 |

XX 01 02 02 (ΣΥ, ΠΥ, ΝΕΑ, TΥ και ΑΕΕ στις αντιπροσωπείες) |

10 01 05 02 (ΣΥ, ΠΥ, ΑΕΕ - άμεση έρευνα) |

Άλλη γραμμή του προϋπολογισμού (να προσδιοριστεί) |

ΣΥΝΟΛΟ | 3,9 | 3,9 | 3,9 | 3,8 | 3,8 | 3,8 | 3,8 |

XX είναι ο τομέας πολιτικής ή ο σχετικός τίτλος του προϋπολογισμού.

Οι ανάγκες σε ανθρώπινους πόρους θα καλυφθούν από το προσωπικό της ΓΔ που έχει ήδη διατεθεί στη διαχείριση της δράσης και/ή που έχει ανακατανεμηθεί στο πλαίσιο της ίδιας ΓΔ και θα συμπληρωθούν, ενδεχομένως, από όλα τα συμπληρωματικά κονδύλια που μπορεί να διατεθούν στην αρμόδια για τη διαχείριση της δράσης ΓΔ στο πλαίσιο της ετήσιας διαδικασίας χορήγησης και με βάση τους δημοσιονομικούς περιορισμούς.

Περιγραφή των προς εκτέλεση καθηκόντων:

Μόνιμοι και έκτακτοι υπάλληλοι |

Εξωτερικοί συνεργάτες |

3.2.4. Συμβατότητα με το ισχύον πολυετές δημοσιονομικό πλαίσιο

- ( Η πρόταση/πρωτοβουλία είναι συμβατή με το ισχύον πολυετές δημοσιονομικό πλαίσιο.

- ( Η πρόταση απαιτεί επαναπρογραμματισμό του σχετικού τομέα του πολυετούς δημοσιονομικού πλαισίου.

Να εξηγηθεί ο απαιτούμενος επαναπρογραμματισμός με τον προσδιορισμό των σχετικών γραμμών του προϋπολογισμού και των αντίστοιχων ποσών.

- ( Η πρόταση/πρωτοβουλία απαιτεί τη χρησιμοποίηση του µέσου ευελιξίας ή την αναθεώρηση του πολυετούς δημοσιονομικού πλαισίου[26].

Να εξηγηθεί η ανάγκη με τον προσδιορισμό των σχετικών τομέων και γραμμών του προϋπολογισμού, καθώς και των αντίστοιχων ποσών.

3.2.5. Συνεισφορές τρίτων

- Η πρόταση/πρωτοβουλία δεν προβλέπει συγχρηµατοδότηση από τρίτα µέρη

- Η πρόταση/πρωτοβουλία προβλέπει τη χρηματοδότηση που εκτιμάται παρακάτω:

Πιστώσεις σε εκατ. ευρώ (με ακρίβεια τριών δεκαδικών ψηφίων)

Έτος N | Έτος N+1 | Έτος N+2 | Έτος N+3 | …να εγγραφούν όσα έτη απαιτούνται ώστε να εμφαίνεται η διάρκεια των επιπτώσεων (βλ. σημείο 1.6) | Σύνολο |

Έτος N | Έτος N+1 | Έτος N+2 | Έτος N+3 | …να προστεθούν όσες στήλες απαιτούνται ώστε να εµφαίνεται η διάρκεια των επιπτώσεων (βλ. σημείο 1.6) |

Άρθρο …………. | | | | | | | | | |Για τα διάφορα έσοδα «για ειδικό προορισμό», να προσδιοριστεί(ούν) η(οι) γραμμή(ές) δαπανών του προϋπολογισμού που έχει(ουν) επηρεαστεί.

Να προσδιοριστεί η μέθοδος υπολογισμού των επιπτώσεων στα έσοδα.

[1] Στους φυσικούς πόρους δεν περιλαμβάνονται τα αλιευτικά προϊόντα, τα οποία διέπονται από άλλη ρύθμιση μεταξύ της ΕΕ και της Γροιλανδίας.

[2] π.χ. ειρήνη και ασφάλεια, μείωση της φτώχειας, ανθρωπιστική βοήθεια, επενδύσεις στη σταθερότητα και στην ανάπτυξη, στη διεύρυνση και στις γειτονικές χώρες, αντιμετώπιση παγκόσμιων προκλήσεων, προώθηση της ΕΕ και των διεθνών προτύπων και αξιών και υποστήριξη της ανάπτυξης και της ανταγωνιστικότητας στο εξωτερικό

[3] http://ec.europa.eu/development/how/consultation/index.cfm?action=viewcons&id=3841

[4] Τα αποτελέσματα της δημόσιας διαβούλευσης συνοψίστηκαν στην ανακοίνωση της Επιτροπής, της 6ης Νοεμβρίου 2009, και συζητήθηκαν στο πλαίσιο του 8ου και 9ου φόρουμ διαλόγου ΥΧΕ-ΕΕ, τα οποία πραγματοποιήθηκαν τον Μάρτιου του 2010 και τον Μάρτιο του 2011, αντίστοιχα.

[5] ΕΕ C , , σ.

[6] ΕΕ L 29 της 1.2.1985, σ. 1. (2) ΕΕ L 314 της 30.11.2001, σ. 1.

[7] Η απόφαση που ισχύει επί του παρόντος είναι η απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των Υπερπόντιων Χωρών και Εδαφών με την Ευρωπαϊκή Κοινότητα, ΕΕ L 314 της 30.11.2001, σ. 1. Απόφαση όπως τροποποιήθηκε από την απόφαση 2007/249/ΕΚ (ΕΕ L 109 της 26.4.2007, σ. 33).

[8] ΕΕ L 411 της 30.12.2006, σ. 27.

[9] ΕΕ L 055 της 28.02.2011, σ. 013–018.

[10] ΔΒΔ: Διαχείριση βάσει δραστηριοτήτων – ΠΒΔ: Προϋπολογισμός βάσει δραστηριοτήτων.

[11] Όπως αναφέρεται στο άρθρο 49 παράγραφος 6 στοιχείο α) ή β) του δημοσιονομικού κανονισμού.

[12] Ανακοίνωση της Επιτροπής με τίτλο «Η Ευρωπαϊκή Ένωση και η περιοχή της Αρκτικής», COM (2008) 763. Επί του παρόντος δρομολογείται δεύτερη ανακοίνωση της Επιτροπής και του Συμβουλίου για την πολιτική της ΕΕ για την Αρκτική.

[13] Αναλυτικά στοιχεία για τους τρόπους διαχείρισης και παραπομπές στον δημοσιονομικό κανονισμό μπορείτε να βρείτε στον δικτυακό τόπο BudgWeb: http://www.cc.cec/budg/man/budgmanag/budgmanag_en.html

[14] Όπως αναφέρεται στο άρθρο 185 του δημοσιονομικού κανονισμού.

[15] ΔΠ= διαχωριζόμενες πιστώσεις / ΜΔΠ= μη διαχωριζόμενες πιστώσεις

[16] ΕΣΕΖ: Ευρωπαϊκή Ζώνη Ελεύθερων Συναλλαγών.

[17] Υποψήφιες και, κατά περίπτωση, δυνητικά υποψήφιες για ένταξη χώρες των Δυτικών Βαλκανίων.

[18] Αφορά αλλαγή στον τίτλο του τομέα για τη συμπερίληψη της αναφοράς στη Γροιλανδία.

[19] Το έτος Ν είναι το έτος έναρξης υλοποίηση της πρότασης/πρωτοβουλίας.

[20] Τεχνική ή/και διοικητική βοήθεια και δαπάνες για τη στήριξη της υλοποίησης προγραμμάτων και/ή δράσεων της ΕΕ (πρώην γραμμές «ΒΑ»), έμμεση έρευνα, άμεση έρευνα.

[21] Το έτος Ν είναι το έτος έναρξης υλοποίηση της πρότασης/πρωτοβουλίας.

[22] Τεχνική ή/και διοικητική βοήθεια και δαπάνες για τη στήριξη της υλοποίησης προγραμμάτων και/ή δράσεων της ΕΕ (πρώην γραμμές «ΒΑ»), έμμεση έρευνα, άμεση έρευνα.

[23] ΣΥ = συμβασιούχος υπάλληλος, ΠΥ = προσωρινός υπάλληλος («Intérimaire» ), ΝΕΑ = νέος εμπειρογνώμονας σε αντιπροσωπεία ( Jeune Expert en Délégation) , ΤΥ = τοπικός υπάλληλος, ΑΕΕ = αποσπασμένος εθνικός εμπειρογνώμονας (Seconded National Expert)·

[24] Κάτω από το ανώτατο όριο για εξωτερικό προσωπικό από επιχειρησιακές πιστώσεις (πρώην γραμμές «BA»).

[25] Κυρίως για τα διαρθρωτικά ταμεία, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Αλιείας (ΕΤΑ).

[26] Βλέπε σημεία 19 και 24 της διοργανικής συμφωνίας.

[27] Όσον αφορά τους παραδοσιακούς ιδίους πόρους (δασμούς, εισφορές ζάχαρης), τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μετά την αφαίρεση του 25% για έξοδα είσπραξης.